Nitin Manna on Stitcher\n3 minutes | May 5, 2019\nMay 5, 2019 Nitin Manna\nNITIN MANNA 2019 May 5 Zarhpi Ni Lungawinak Thinlung Ka lungawinak cu nan sungah a um ih nan lungawinak cu lungawinak famkim a sinak dingah hih thu hi ka lo sim. – Johan 15:11 Singpore ih Changi Airport ah vanzam zam ding caan hngak ih ka um rerolai ah, kum note innsungsang pakhat ih umtu daan ka hmu ih ka hminsin nasa – a nu, a pa le an fapate. Minung tamzet lakah tonak ding hmun remcang an hawl. Hmakhat te’n nauhak pate in awsuak in hlasak a thok: “Bawipa a ṭum, nan lungawi uh (Joy to the world). Amah hi kum 6 hrawng mi a si, ih cuih hla sungih ummi ṭongfang a zate’n felfai teih a theih thluhmi in ka nunnak i tham nasa. Ka thinlung le ka khuaruahnak hmuahhmuah i laak sak thluhtu cu nauhak pate ih mit-hmai a si – a mit-hmai hni siamsi tein a hlasakmi atak in a nungter ih gate ih ummi hmuahhmuah hnenah kan hrangih a ratu Jesuh Khrih sungih lungawinak thu a phuang suak ngah a si. Hih nauhak pate hi acehlei cuang, asilole Christmas caan ih lungawi theizet a si ti’n olteih rikhiah mai cu a theih lo ding. Ziangahtile Khrih ih umpinak theih fiang ruangih lungawinak cu nunram ah luangliam ih lang ding a si. Cumi cu Jesuh in thinglamtah parih a thih hlan zaan khat ah a dungthluntu pawl hnenih netabik a thusimnak sungah a telhmi a si. Anmah a duhdawtzet thu a sim – Pa in Amah a duhdawt vekin anmah tla a duhdawt thu khal a sim (Johan 15:9). Kumkhua pehtlaih awknak thu a simhlawm hnu ah Jesuh in, “Ka lungawinak cu nan sungah a um ih nan lungawinak cu lungawinak famkim a si theinak dingah hih thu hi ka lo sim,” tiah a ti (c. 11). Ziangtluk lungawiza thutiamkamnak so a si! Jesuh Khrih thawngin kan thinlung cu lungawinak – lungawinak famkim in a khat! - Bill Crowder Ziangtivek tikcu caan sung khal ah Khrih sungah lungawinak kan nei thei.\nMay 4, 2019 Nitin Manna\nNITIN MANNA 2019 May 4 Zarhte Ni A Nasabikmi Ṭhit-umnak Lungawi aipuang in um uhsi! A maksaknak cu thangṭhat uhsi! Ziangahtile Tuufa nupi ṭhit caan a thleng zo ih monu khal ṭhit-awknak puai hrangah timtuah cia in a um zo. – Thuphuan 19:7 A liam cia zomi kum 800 sungah asilole himi kum pawl sungah, Jewish pawl in an nupi ṭhit puai sungah daan har an betmi a um. Cumi cu mopuai a cem zawng ah, mopa in sabitzu palang pakhat kha a ke in an palkuaiter. Himi ih a sim duhmi a sullam pakhat cu palang kuaicipmi hin AD 70 ih temple siatmi a langter. Kum note ṭhit aw pek pawl in an ciinken ding, innsang an dinhsuah tikah Pathian ih inn siatsuah a rak tuar dah timi an theih saalnak dingah thapeknak a si. Asinan Pathian cu inn nei lo a si lo. A umnak dingah hmun thar – kanmai’ sungah le A dungthluntu pawl ih sungah a hrilmi a si sawn. Ca Thianghlim ih a hmanmi tahṭhimnak sungah zumtu pawl cu Jesuh Khrih ih monu kan si ih Pathian ih umnak biakinn khal kan si. Pathian in a minung pawl kumkhua a umnak dingah inn sak ding in fial. Caan pakhat sungah nupi ṭhit puai hrangah a timtuah ih caan hramthoklai ih Pathian innsang mi pawl tla an tel thluh. Kanmah lam ih ti dingmi hi a olte ko na’n a caancaan ah tuarnat a ṭul. Kannih cu Pathian thawn A Fapa Jesuh kan bang deuhdeuhnak dingah kan sunglam nun thlengh awknak ding hnaṭuan tlang kan si. Ni nikhat ni ahcun A nasabikmi ṭhit-umnak – Tuufa mopuai ah kan Bawipa cu kan hnenah a um ding. Kannih tla mi thianghlim le soisel ding um lo mi kan si ve ding (Efe. 5:27). Himi mopuai cun ninghan riahsiatnak le tuarnatnak pawl a cemter thluh ding. Bawipa, Na sersiam thar ṭheh ih, a thiangmi le mawh neih lo in siter aw. Na rundamnak maksak famkim kan sungah thlengter hram aw. - Julie Ackerman Link Jesuh leitlun ah a ra kir saal tengteng ding.\nMay 3, 2019 Nitin Manna\nNITIN MANNA 2019 May 3 Tlawngkai Ninga Midang Riantu Sikhalsehla Kei cu nan lakah a lo riantu vekin ka um a si. – Luka 22:27 “Kei cu zo ih sal hman ka si lo!” ti’n ka au suak. Cumi zing ah ka innsungsang ih ṭulmi a tamtuk lawmmam a bang; ka pasal ih neck tie mepian (blue) rong hawl ka bawm, culaifang ah nauhak ṭap reromi rawl pek phah a ṭul hrih, ih kum (2) mi kan fahniang ih lehnak zuk siangnaute (toy) ihkhun tanglam ah hawl sak a ṭul bet lailai. Cumi ni tlailam ah, Bible siarnak in caan ka hmang. Himi bung-cang zawn hi ka thleng: “Zoso a tum deuh: To in rawl a eitu maw, rawl petu so? A totu kha a tum sawn a si lo maw? Sikhalsehla Kei cu nan lakah a lo riantu vekin ka um a si” (Luka 22:27). Jesuh cu a dungthluntu pawl ih ke kholh sak dingin ṭuanvo neimi a si lo, asinain a kholhsak hngai (Johan 13:5). Cuih hnaṭuan ṭuantu ding sal pawl an um, asinain Jesuh in anmah riantu si ding a hril. Tuni ah pawlkom le mibur sungah “mi thupi pakhat si ding (be somebody) lawng kan tumtah.” Hlawh man ṭha ngah theimi hnaṭuan kan duh, company ih dinhmun sang ah to kan duh, ih kawhhran ah tla hotu lubik si kan cuh. Asinan ziangmi dinhmun ih um kan va si hmanah kan Bawipa ih nun ihsin midang riantu si ding kan zir thei cio a si. Hringtu nu le pa, fahniang, rualpi, hnaṭuantu, hruaitu, asilole tlawngta ti’n kanmah le sinak cio ah thupitnak kan nei fingfing. Thusuhnak ummi cu: Cuih kan dinhmun cio ah riantu lungput in kan sinak kan phur maw? timi hi a si. Nitinte ka hnaṭuan tam in baangzet hman ningla ka lungawizetmi cu Bawipa ih bomnak thawngin A keneh thlun in lungtho te’n midang riantu ka si theinak hi a si. Himi hi nitin kan tuah theinak dingah Pathian in in bawm hram seh! - Keila Ochoa Jesuh bang dingah riantu lungput neitu si kan ṭul.\nMay 2, 2019 Nitin Manna\nNITIN MANNA 2019 May 2 Tlawngkai Nili San Zate Sungah Ziangahtile Bawipa cu a ṭha. A duhdawtnak cu kumkhua in a hmun, rin tlak a sinak cu san khat hnu san khat a hmun a si. – Saam 100:5 Fahniang pawl in an nu le pa pawl ih Pathian an zumnak le an pumpeknak pawl zohṭhim le an keneh thlun loih an um tikah mangbangza le lau umzet khi a bang. Cumi thawn bang aw cekci in mi pakhat cu a nu le pa le a innsungsang in Pathian zumfeknak le thlaraulam thazaang cahnak an nei lo nain amah cu Khrih le kawhhran hrangah nasazet ih pumpetu a si ding cu ruahsan a si ve lo. San zate ah mi pakhat cio in duhhrilnak kan nei. Samuel cu Pathian ih minung, mi nasa le mi maksak, a fapa pahnih Joel le Abijah khal Israel mi pawl hruaitu dingah a tuah theitu pa a si (1 Sam. 8:1-2). Asinan a fapa pahnih cu an pa vekin Pathian rin-umzet ih riantu si loin an hlolak, an siatral ih “an dingfel lo, nawhthuh (bribes) an laak ih dik te’n mipi an hruai lo (c. 3). Cuti asinan kum rei nawn hnu ah Joel ih fapa Heman cu Bawipai’ inn sung ah awnmawi tumtu ah an hmang ti kan hmu saal (1 San. 63:1-33). Heman, Samuel ih tupa cu Asaph, a rinsanmi le Saam hla ngantu pawl thawn Bawipa kha hla mawi sak in an rian a si (15:16-17). Mi pakhat cu atu ah a nu le pa hrangah zumnaklam ih rinsan tlak lo le sunglawi lo si hmanseh, Pathian cun a nunnak sungah hna a ttuan thei a si. Netalam san ahcun thil umtu daan a thlengh aw thei ih zumnak thlaici cu an tesinfa parah a keuh saal thei ti a lang a si. Innsungsang dinhmun pawl cu ziangbangtuk va si hmanseh, kan theih fiangmi cu, “Bawipa cu a ttha; A zaangfahnak cu kumkhua in a hmun, ih rin tlak a sinak cu kumkhua in a hmun.” - David McCasland Pathian ih rin tlak sinak cu san zate (all generations) hrangah a hmun ringirng a si.\nMay 1, 2019 Nitin Manna\nNITIN MANNA 2019 May 1 Tlawngkai Nithum Neem te’n Nunsim Nannih cu Pathian ih minung nan si; a lo duhdawt ih Amai’ hrangah a lo hrilmi nan si. Curuangah zawnruahnak, zaangfah thinpemnak, tangdornak, thinlung neemnak le thinsaunak pawl cu hnipuan bangtuk in hruk uh. Pakhat le pakhat karah thinlung hmuh awk lonak le phunzainak a um ahcun zawi awk theinak le ngaidamnak nei uh. – Kolose 3:12-13 Kenya ram, Nairobi ah conference kan nei ih kan ttheh tikah, kan group in conference center ihsin kan riahnak guesthouse ah a thaizing inn tlung dingin timtuah dingah kan kir. Kan thlen tikah sayama pakhat in a luggage kha conference center ih a taan thu a sim. A thil la saal dingih a feh hnu ah kan group leader cun a tuah ringring ttheu vekin cipciarzet in a um lo sungah a soisel ciamco. A thaizing airport ih kan thlen tikah hotu pa in anih tla a luggage a taan ve ti a thei aw. A luggage le a passport mikhual riahnak inn ah a taanta. Atu ahcun amai’ thil taanmi la saal dingin tampi kan cem ding. Neta ah, kan zate hnenah ngaidam in dil ih hiti’n a sim: “Ziangtik hmanah midang olzet in ka soisel nawn lo ding,” ti’n. Kan zate’n palh thei le ṭonṭaihnak nei thluhmi kan si ruangah, remcaan lonak a um tikah pakhat le pakhat zawi awk theinak le ngaidamnak nei awton ding kan si (Kol. 3:13). Pakhat le pakhat nun kan sim awk tikah ṭhatnak duhsak ih tuah ding kan si. Paul in zawnruahnak, zaangfah thinpemnak, tangdornak, thinlung neemnak le thinsaunak pawl cu hnipuan bangtuk in hruk uh (Kol. 3:12) a ti. Nunsimnak cu a ttulzetmi a si, ih zaangfah duhdawtnak thawn tuah ding a si. Cuti’n kan Bawipa ih nun daan thluntu kan si thei ding. - Lawrence Darmini Pehtlaihnak hlawhtling neih theinak tawhfung pawl cu Thinlung neemnak le tangdornak pawl an si.\nApril 30, 2019 Nitin Manna\nNITIN MANNA 2019 April 30 Tlawngkai Nili Hmuihmel Thar Cule nun thar ziaza nan hruk aw zo ih cuih nun thar cu a sersiamtu Pathian in Amah ih hmuihmel keng sinsin vingvo dingin cat loin a tharter ringring. Cutiih a tharternak cu Amah famkimzet ih nan theih suaknak ding hrangah a si. – Kolose 3:10 Media a famkimmi atu kan san ah zuklam ih mithiam thuron pawl cu lo theih loin an thupi thlang. Mi thinnuamtertu pawl, lek thiam pawl, naingnganzitama pawl, le hnaṭuannak hruaitu pawl cu leilungpi ih mit hmuh ah an thil tawlrel daan mai’ duhduh ih cangvai tla an bang. Hih mankhungzet ih hlangmi thuron pawl cun minung pawl ih hmuh daan ah zoh mawi dingin an tuah thei ih a caancaan ah an milai pawl ih sunglam nun diktak le mipi ih hmuh daan an danglamter thei. A ngaingai ahcun minung ih kan ṭulmi cu lenglam tuah ṭhatmi si loin sunglam nun thlengh awknak sawn a si. Kan nun a thuknakbik ih natnak cu man ol teih rem theih a si lo. Cumi pawl cu kan thinlung le kan ruahnak sungih ummi pawl thawn direct in an pehtlai aw ih, Pathian ih sersiammi thawn ziangtluk in a hlat aw timi an langter. Asinan cuvek thlengh awknak cu milai ih ti theimi leng ah a si. Khrih lawng in thlengh awknak taktak cu in pe thei – a lenglam ih a langmi remter menmi si loin sunglam nun thlengh awknak cu! Paul in Khrih sungih kumkhua nunnak: “nun thar nan hruk aw zo ih cuih nun thar cu a sersiamtu Pathian in Amai’ hmuihmel keng sinsin vingvo dingin cat loin a tharter ringring,” a ti (Kolose 3:10). Nunnak thar! Ziangtluk in ruahsannak thawn a khatmi ṭongkam so a si! Khrih in Amai’ sungah mi thar ah in thlengh zo – a lenglam zoh mawinak men si loin thinlung thar a neimi minung ah in canter. - Bill Crowder Thlarau Thianghlim in kan sunglam nun ah Jesuh Khrih ih hmuihmel fiangzet in a cuangter.\nApril 29, 2019 Nitin Manna\nNITIN MANNA 2019 April 29 Tlawngkai Nithum Pathian Hnenah Pan Cuti a si ruangah Pathian bawi tokham cu ralṭhazet in pan uhsi; cutawk ah zaangfahnak a um. Cutawk ah ngilneihnak kan co dingih kan ṭul tik caan ah zaangfahnak kan ngah ding a si. – Hebru 4:16 Technology cu lam tampi in thluasuah phunkhat a si. Harhdamnak thuhla thawn pehpar aw in theih ṭulmi na nei maw? Na tuah dingmi cu Internet na ong dingih na duhmi thuhla theih theinak hmun na hawl thei. Na rualpi pakhatkhat pehtlaih a ṭul maw? Email asilole Facebook ihsin ca na kuat thei. Asinan technology in caan tampi ah thin hnaihnoknak in pe thei. Nikhat cu ka bank account zoh ka ṭul ih online in ka on tikah security question pawl in sut. An thusuhmi cekci ka let thei lo tikah keimai’ bank account rori ihsin phih (block) ka tuar. A caancaan ah midang thawn telephone kan biak awk rerolai ah battery down ruangah biak aw thei nawn loin kan um ih electric thawn charging ding plug hmuh hlan lo biak awk a theih nawn lo. Himi pawl an zate hin Pathian hnenah thlacamnak thawn pan ding ka tum tikah atak in ka duh caan ah ka pan theimi in ka lung in awiter. Ziangahtile thlacam ih Pathian hnenah pannak ah security question tivek le battery tha cem tivek a um dah lo. Johan ih a simmi hi ka duhzet, “Kannih cu Pathian hmai ah ralṭhatnak kan nei, ziangahtile Amah ih duhnak thawn mil-aw in kan dil ahcun kan dilnak kha in theihsak ṭheh a si, ti hi fiang te’n kan thei” (1 Johan 5:14). Pathian cu ziangtik caan khal ah pan theih ringring a si, ziangahtile Anih cu a singh khal a singh dah lo ih a it khal a it-that dah fawn lo (Saam 121:4). Cule in duhdawtnak a tumzetmi parah Pathian hnenah lungawithu sim ringring ding kan si, ziangahtile Anih cun a fahniang zumtu pawl ih kan thlacamnak ngai dingin in hngak ringring. - Joe Stowell Pathian cu kan ṭul caan ah pan theih ringring a si.\nApril 28, 2019 Nitin Manna\nNITIN MANNA 2019 April 28 Tlawngkai Nihnih Lawng Pakhat Sungah Na thukham pawl cu kumkhua in ka taa an si; Ka thinlung nuamtertu an si. – Matt. 8:23 Minung phurtu tinbaw (ship) pi pakhat cu tinbaw colhnak ih a cawl tikah, a cuangtu khualtlawng pawl cu a rang theibik in an ṭum ciamco. An khualtlawnnak ni netalam ah tinbaw parah nathrik (virus) an tuar ih mi zakhat lai cu an dam lo. Thu an suhmi passenger pakhat in hiti’n a sim: “A ṭha, tampi ka phunciar duhmi a si lo. Ka sim duhsan cu kan zate in Lawng pakhat sungah kan um tlang thluh.” Ruat cia le ti-hrim si loin ṭongfang danglam deuh a hmanmi in report petu a hnihter. Matthai 8 sungah, tili sungih khualtlawn thu kan siar thei (cc. 23-27). Jesuh cu Lawng (boat) sungah a lut ih a dungthluntu pawl in Amah cu an thlun ve (v. 23). Cun thlisia nasatak in a hraang ciamco ih dungthluntu pawl cu an thin a phang ngaingai. Jesuh cu a it-that rerolai ahcun an ṭhang ih kan thi thluh ding, ti’n an sim. Jesuh cu a dungthluntu pawl thawn Lawng pakhat sungah a tel vel kok nain nikhua umtu daan (weather) thuhla ah zianghman a buai lo. Huham le thiltitheinak ih khat Sersiamtu a si bangin thlisia hraangmi cu a ṭih ve lo. “Cule Jesuh cu a tho ih thli le tilet cu dai dingin thu a pek; hmakhatte ah tili cu dai te’n a um saal” (c. 26). Asinan kannih cu huham thawn a khatmi kan si ve lo, ih ṭihnak nei thei mi kan si. Curuangah kan nunnak sungah thlisia tilet a hraan tikah ziangso kan tuah ding? Harsat buainak cu zamrangzet caan tawite sung asilole caan reipi a si ah himi parah hnangam te’n ṭhum aw ding kan si: Kannih cu thlisia le tifingriat tisuar hman ih a thu an ngaimi Bawipa thawn Lawng pakhat sungih um tlangmi kan si.” - Cindy Hess Kasper Pathian a naih sawntu Christian nunnak ah Ṭihnungza thlisia in a naih thei lo.\nApril 27, 2019 Nitin Manna\nNITIN MANNA 2019 April 27 Tlawngkai Nikhat Thuanthu Dunglam ih Cabu Na thukham pawl cu kumkhua in ka taa an si; Ka thinlung nuamtertu an si. – Saam 119:111 Leitlun milai million tampi in “Gone with the Wind” zuknung an zoh. Cumi cu US ah December 15, 1939 ni ah a hmuh thok. Cuih movie cu academy (10) rori ngahtu a si ih Hollywood ah a nasabikmi film a si. Cumi cu Magaret Mitchell’s in 1936 kum ih a nganmi thuanthu (novel), thla (6) sungah copy a million ih zuar-khongmi, Pulitzet Prize ngahmi cabu, ṭong (40) lenglo ih lehmi ca hminthang sirhsan ih zukmi a si. A nasazetmi movie pawl cu huham a neizetmi le caan reipi a daihmi cabu ṭha sirhsan ih thuanthucawn zukmi an si ṭheu. Christian zumnak ih hrampi cabu cu Holy Bible a si. Seemtirnak ihsin Thuphuan tiang hi kanmah minung tel in Pathian in Sersiammi pawl hrangih tumtahmi lantertu a si. Saam 119 in Pathian Thu ih huham le kan nunnak ih a ṭul zia a tarlang. Bible cu kan lamzin tleunak petu (c. 105), kan thlarau nu ṭhanghharhtu (c. 107), le kan kekar kilkhawitu a si (c. 110). Ca Thianghlim sungah fimnak, khihhmuhnak, nunnak le lungawinak kan hmu. Saam ngantu in, “Na thukham pawl cu kumkhua in ka taa an si; ka thinlung nuamtertu an si” (c. 111) a ti. Kan Bawipa Jesuh in kan nunnak cu a Thu sungih hrambun dingah le nunnak a hawl rerotu pawl hnenah Amah theih ih lungawinak hlawmtu dingah in ko. “Na thupekmi pawl cu ka thih ni tiang thlun dingah ka ruat cat zo a si” (Saam 119:12). Ziangtluk ih ṭhami Cabu so a si! Ziangtluk ih a nasami Rundamtu so a si! Bawipa, Na Thu cu ka ke hrangah mei-inn a si ih ka lamzin hrangah tleunak a si. Na Daan pawl cu ka hlawnthil le ka lungawinak an si. Ka nunnak cem tiang Na Daan thlun dingin ka ruat-cat zo. - David McCasland Bible, Pathian ih Kumkhua thutak cu Tuni khal ah rinsan theih a si.\nApril 26, 2019 Nitin Manna\nNITIN MANNA 2019 April 26 Tlawngkai Ninga A Zatein Pek Cuti a si ruangah ka u le ka nau tla a tamzetmi Pathian ih in zaangfahnak ruang ahhin nan ruangpumpi cu a thiangmi le cohlan tlak raithawinak bangtuk in pe uh, tiah ka lo dil. Cumi cu Pathian hnenih nan pek dingmi biaknak taktak a si. – Rom 12:1 US president John F. Kennedy in hnaṭuan a luh pek mipi hnenih a thusimmi sungah: “Rampi in ziangmi a lo tuahsak thei timi dil hlah uh; ka ram hrangah ziangmi ka tuahsak thei ding timi sawn dil uh,” ti’n a sawmngiar. Cumi cu rammi pawl in an nunnak cu pakhat le pakhat ziangti’n kan rian awton ding ti tharthawhnak ah an hmang. A ṭongkam in ahleice in ralpi sungih ram hrang pumpetu nu le pa pawl ih an fanu fapa pawl nunnak a ciahneh cuang. A sim duhsan cu a fiangzet: an nu le an pa pawl ih an rak leimi, anmai’ nunnak liam rori ih a man an rak pekmi, atu ahcun remdainak um dingin an fale pawl in an kilhim a ṭul. Pumpe ih ralkap luttu pawl in cuih kawhnak aw cu thulehnak tuah dingin an tho, ih kum hrabu tluan ah a man tah thei lomi milai nunnak ṭhansotertu hnaṭuannak pawl leitlun hmuntin ah nasatak in an ṭuansuak. Kum zabu tuan deuh lai ah, Paul in Christian pawl hnenah cumi thawn a bang awmi sawmngiarnak a rak nei (Rom 12:1). Zumtu pawl in kan ruangpumpi cu “a nungmi raithawinak” vekih ap in kan sual man leiba kuannak hrangih nunnak a liamtu Pa rian dingin in forhfial. Hih thlaraulam raithawinak cu awkam men si loin kan taksa, kan thinlung le kan thlarau nun rori liam in midang hrangah nung ding in sawm. A ṭhabik cu, kan umnak hmuntin ah Bawipai’ hrangah pumpe ih lungtho tein hnaṭuan ding hi a si. - Randy Kilgore Jesuh hnenah a lo tuaksak theimi lawng dil hlah; A hrangih na tuahsak thei dingmi dil aw.\nApril 25, 2019 Nitin Manna\nNITIN MANNA 2019 April 25 Zarhte Ni Pathian Ṭihzahnak “Curuangah, maw Israel mi pawl, Bawipa nan Pathian ih a lo fialmi hi ṭha tein ngai uh. Bawipa cu ṭihzah uhla a thupekmi hmuahhmuah cu tuah uh. Na thinlung zate in Amah cu duhdaw uhla Amai’ hna cu ṭuan uh. A Daan cu kim tein thlun uh; nanmai’ ṭhatnak ah tuihsun ah ka lo pek a si. – Daan. 10:12-13 Tuih san kan nunphung ah mi pakhat kha Pathian ṭihzah aw tiih ruahnak va pek cu hnihsuahsai le zaangfakza ih ruah tla a si thei men. San man lo ruahnak ih ret sak tla a si men thei. Bible sirhsan hmanah, Thukam Hlun sanlai ruah daan a si, Thukam Thar ah cuvek a ṭul nawn lo, zaangfahnak caan a si, “famkim duhdawtnak sungah ṭihphannak a um lo,” (1 Johan 4:18) tiih ruah sak a si thei. Pathian ih in duhsakmi, Amah ṭihzah ding, in timi cu in duhdawt ruangah a si ti kan thei. Hih thupek cu sanman lo (outdated) tiih ruah sak ding a si lo ih Thukam Hlun san ih milai pawl hrang lawng ih ret ding khal a si fawn lo. Peter in, “Hih leitlun nan nun sung ahhin Amah ṭihzahnak thawn Amai’ hrangah nung uh,” a ti (1 Peter 1:17). Curuangah Pathian ṭihzah nun timi cu ziangtican a si pei? Pathian ṭihzah timi cu hih leitlun ah Amah lawng ruahsan, Amah lawng nun diriamtertu umsun le kan ṭulsammi ziangkim in pe theitu a si tiih ruahsan hi a si. A man pek ih leimi ka si ti thei in Amah duhdawt le A zaangfahnak sungah um ringring (Rom 11:12) hi a si. Jesuh cu kan hrangah a man a khung deuhdeuh asile hih khawvel hi kan ṭih lo deuhdeuh dingih Pathian kan ṭihzah deuhdeuh ding. Pathian ṭihzahnak in kan kiangkap Satan ih siatsuahmi pawl parah Pathian mawhsiat lo dingin in kham. Kan lei a kilkhawi, kan kutke in kilkhawi sak, ih mah le mah mi dingfel ih ruah awknak ihsin in kham. “Pathian ṭihzah cu fimnak ih hramthoknak a si,” (Thufim 9:10). - Nancy Guthrie Duhdawtnak famkim neitu Bawipa, Nangmah ṭihzahnak ka neih deuhdeuh tikah thil dang ka ṭih lo deuhdeuh.\nApril 24, 2019 Nitin Manna\nNITIN MANNA 2019 April 24 Tlawngkai Ninga Ruahsannak Nung Sui hnakin a sunglawi sawnmi nan zumnak cu harsatnak a tuar suak theitu si dingah hniksak a ṭul ve a si. Cule Jesuh Khrih a lang ni ah thangṭhatnak, sunlawinak le upatnak nan ngah ding a si. Kaa ih sim thei lomi ninghan riahsiatnak in minung nunnak a nuai tikah ziangruangah si pei? ti’n an ruat ṭheu. Tunaite ah nu pakhat a fahniang tleirawlte ih thihsanmi in thu i sut, “Ka ruat thei lo. Ka zum thei hrimhrim lo. Ka zuam rero nain Pathian in i theihter lo. Ziangah si pei? Cumi vek thusuhnak pawl hrangah thulehnak olte a um lo. Asinan Khrih a rinsantu pawl hrang ahcun thluasuah kan don caan ah siseh, riahsiat ninghan kan ton caan ah siseh, ruahsannak a um! Peter in a Cakuat hmaisa sungah hih thu a sim. “Khrih sungin rundamnak in pek, nunnak thar in neihter ih ruahsannak nung in neihtertu Pathian ka thangṭhat” (1 Peter 1:3). Cuih ruahsannak cun ninghan laifang khalah lungawinak a suahpi. Cuih ruahsannak cu a siat thei lo (c. 4). Harsatnak a phunphun nan tonmi ruangah caan tawite sung riahsia in um hman uhla lungawi in um thotho uh (c. 6). “Hih harsatnak nan tuar theimi in, Jesuh Khrih a lang ni ah thangṭhatnak, sunlawinak le upatnak nan ngah ding,” a ti (c. 7). Hniksaknak kan tonmi pawl cu theih thei lo khop le rin lopi ih cangmi an bang ding nain a tlunlam ih Bible ṭongfang tleunak in a fiangter. Ninghan riatsiat ton laitak ah rundamnak ih mawinak le huham in Rundamtu Khrih Jesuh thawngin a neh thei a si. Harsat buainak a tongtu in nikhat ni ahcun tleunak a hmu ding a si. Bawipa, rundamnak maksak in pekmi cu kan tuarnat caan ih tuar theinak kan neihmi in Na sunlawinak ah a canter. Nitinte ruahsannak thar kan neih thei ringringnak dingah in bawm hram aw. - Dave Branon Rundamnak tleu cu zaan thimbik khal ah fiang te’n a tleu.\nApril 23, 2019 Nitin Manna\nNITIN MANNA 2019 April 23 Tlawngkai Nili Atu Feh Aw! “Cu a si ruangah feh aw; na ṭongnak ah ka lo bawm dingih na ṭong dingmi khal ka lo sim ding,” tiah a ti. – Suah. 4:12 Evangelist le Christian hruaitu pawl 10,000 lenglo cu 1986 kum ah Amsterdam khua ih auditorium inn tumpi sungah leitlun huap mi hminthang evangelist Billy Graham ih thusim ngai dingin an tokhawm. Cumi pawl lakah kei tla ka tel ve, ih a tontehmi pawl a run simmi ka rak ngai ṭha. Cun a thusimmi sungah ka mangzetmi cu, “Pathian ih minung pawl hmai ah thuthangṭha sim dingih ka din tinte’n ka khuk a ṭhia ringring timi ka lo sim duh,” a timi hi a si. Ka khuaruah a har. Thuthangṭha sim thiam maksakzet pakhat mipi thawnghra lengkai hnenah huham neizet ih thusim ṭheutu pa cu ziangti’n a khuk a thir thei si pei? tiin. Cule a sim betmi cu stage parih nan kai tikah ttih hlah uh, asinan tangdor le thinneem in Pathian ih in kawhnak ah kanmai’ tlinnak in a daihcang lo, timi thu a sim. Evangelist maksak Billy Graham cun amai’ ṭong thiamnak ring loin Pathian lawng a rinsan. Moses cu Pathian in Egypt ram ah kum (400) sung sal taangmi Israel mipi pawl ruunsuak dingih a thlah tikah ka tlingtlak lo, ti a thei aw. Moses in Pathian hnenah midang sawn thlah dingin a dil, thusim thiam a si lo, ṭong-hak a si ruangah a ti (Suah. 4:10-13). Kannih tla Pathian in a hnaṭuantu dingih in kawh tikah cumi vek ṭihnak kan nei ve thei men. Asinan Moses hnenih tha a peknak cu kanmah hrangah tla a si ve: “Feh aw, na ṭongnak ah ka lo bawm dingih na ttong dingmi khal ka lo sim ding” (Suah. 4:12). Billy Graham ih sim bangin, “Pathian in a lo kawh tikah ṭihphang in na khuk ṭhia hlah seh, ziangahtile na hnenah Amah a um ding.” - Lawrence Darmani Pathian cu in thlahnak hmuntin ah kan kiangah a um ve.\nApril 22, 2019 Nitin Manna\nNITIN MANNA 2019 April 22 Tlawngkai Nithum Lungawinak thawn Cemnet Pakhat le pakhat zaangfah thinneemnak nei awton uhla, Khrih sungin Pathian in a lo ngaidam bangin pakhat le pakhat ngaidam aw uh. – Efesa 4:32 Ka rualpa in i simmi thu cu TV - Television ih bawlungsit a zoh rerolai ah a fanute a kiang ah a lek rero. A ṭanmi team ih thiam lo ruangah a thinheng ih a kiang ih nauhak lehnak pakhat cu la tahrat in a hlon ih a siat thluh. A fanute ih duhbikmi zukte cu a siat thluh ruangah a thin a naa. Ka rualpa cun a fanute cu a pom ih a leem lohli. A siatmi siangnaute (toy) ai ah a dang a leisakmi in a ṭha saal ti’n a ruat. Asinan a theih lomi cu a thinhen langtermi in a fanute kum (4) mi kha ziangtluk in a thin a phangter ih a tuarnaater timi hi a si. Asinan ngaidamnak tikcu caan cu a rung thleng leh saal. Kum tam nawn a rei hnu ah fanau nei zikte a ruahsan reromi a fanu hnenah a siattermi zuk vek rori kha lei in a kuat. A fanu cun a pa ih kuatmi toy milemzuk cu facebook ah a thlah (post) ih hiti’n ca a ngan, “Hih laksawng hin thuanthu saupi a nei ih ka nauhaklai thu a si. Cumi cu lungawinak thuanthu a rak si lo, asinan atu ahcun lungawinak thawn a cemnet thei zo! Damtersaalnak cu thil ṭha a si. Ka lung a awi!” Bible in thinheng ih puakkuainak cu hrial dingin in forh, “Pathian hmuihmel keng ih tuahmi, a ding le a thianghlim ih a langmi nunnak dik, nan nun thar kha hruk uh” (Efe. 4:24). Cun kan thin a heng asile Bible in, “Cupawl ai ah pakhat le pakhat zaangfah thinneemnak nei awton uhla, Khrih sungih Pathian in a lo ngaidam bangin pakhat le pakhat ngaidam aw uh” (c. 32) in ti. A siat zomi pehtlaihnak remsaal cu thil ol a si lo, asinan cumi cu Pathian zaangfahnak cun a cang thei a si. - David McCasland Sualsirnak le ngaidamnak cu a catzomi pehzomnak remter saal theitu khuaiseng (glue) a si.\nApril 21, 2019 Nitin Manna\nNITIN MANNA 2019 April 21 Tlawngkai Nihnih A Cang Thei Lomi Hmason Cutikah Bawipa in Joshua hnenah, “Ngai hnik! Jerikho khua le an siangpahrang le an ralkap pawl an zate in na kut ah ka lo pek,” a ti. - Joshua 6:2 2008 kum ah, inn man pawl nasatak in a tlak. Asinan zarh (2) hnu ah ka pasal le kei in kum (40) a simi kan inn cu market ah kan than. Inn lei a duhtu mi pakhat in man ṭhape dingin in sim tikah zuar dingin kan lungkim. Cuti’n a rei hlanah innsaktu pawl in ro ka comi inn sak dingin hram an thok, cumi cu kan inn thar ding a si. Asinan kan inn hlun zuarmi netabik thuhla a fiangfel hlanah kan inn i leitu ding pa cu a hnukdawk aw saal. Kan buai nasa thlang. Atu ahcun inn pahnih nei ah kan cang – inn pakhat cu a man nasatak in a tla, ih kan zuar thei laklawh lo, inn thar ah le kan va ṭhawn aw thei fawn lo. Inn leitu ding mi thar kan hmuh lai hlan lo innsaktu pa hnenih paisa pek ding kan nei lo. Cuti’n thil cang thei lomi hmason dinhmun ih ding kan si. Joshua in Jerikho khua do dingih a umlai caan ah, hngetkhohzet ih dawlmi khuakulh kotka cu an khar. A thinlung sungih a suakmi cu thil cang thei lo dinhmun ka hmason si hi ti a si (Joshua 5:13-6:27). Asinan mi pakhat cu ralnaam zuuk ciami keng in a hmai ah a ra ding. Bible thiam pawl in hi Mipa cu Amah Jesuh a si ding ti’n an zum. Joshua cun a hei naih ih, “Kanmah ih milai na si maw kan ral so na si?” tiah a sut. Cutikah cupa cun, “Zo ih milai hman ka si lo; Bawipa ih ralkap pawl hotu ka si ih hinah ka ra,” a ti (Joshua 5:14). Cutikah Joshua cu leilung ah upatnak thawn a bok ih, “Bawipa, kei na salpa hnenah ziangso na sim duhmi a um” tiah a sut tikah, “Na kedam phuak aw hmun thianghlim ah na um” tiah a ti. Joshua in Jerikho khua cu ziangti’n ka do neh ding ti a thei lo, asinan Pathian thuthlun in a do tikah minunglam in thil cang thei lo tiih ruahmi cu atak in a cang suak a si. - Marion Stroud Pathian hrangah a cang thei lomi zianghman a um lo.\n3 minutes | Apr 20, 2019\nApril 20, 2019 Nitin Manna\nNITIN MANNA 2019 April 20 Tlawngkai Nikhat A Tlan Reromi Pa Pakhat Mi Fapa cu a hlomi hawl ding le rundam dingah a ra. – Luka 19:10 Nitinte in a pa cu a hngawng a dok ih lamhlapi zinlam hoi in a fapa ih inn ra tlun saal ding caan hngak in a um. Cule zaantinte in thin nuam lozet in a it ṭheu. Asinan nikhat ni cu lamhlapi ah thil pakhat a hmu. Van tlolakpi sirhsan in mi pakhat ding vek khin a lang. A Pa cun, “Ka fapa a si pei maw aw?” ti’n khuaruahhar in a um. Cun a hei naih vingvo ih a theih neelzet mipa a si. A si, amah cu a fapa a si. Cule a fapa cu lamhla nawn ah a silai ih a pa in a hei hmuh tikah duhdawtnak le zaangfahnak in a khat, a tlan ciamco ih a hngawng in a va kuah ih a va hnam (Luka 15:20). Nisuahnak Laifang (Middle East) ram umtu pawl ih nunphung (culture) ahcun, pacang pakhat tlan ciamco timi cu upat hmaizah tlak lo um daan zia a si tiih an ruahmi a si. Curuangah, Pacang pa pakhat tlan rero in a fapa a va pom timi cu hminsin tlakzet innsungsang mi karlak ih duhdawtnak langtertu a si. A Pa cu a fapa tlan hlo zo a ra kir saalmi a hmuh tikah a lungawinak a nasatuk ruangah suup aw thei loin a tlan reronak a si. A fapa cu cuti vekih hmuah rero tlakmi a si lo. A pa hnenah a roco dingmi a dil tahrat ih inn ihsin a suak tikah, a pa cu a duh le thi ko seh ti tlukin a ruat zomi a si. Asinan a fapa in a pa parah ziangvek in um hmansehla Pa hrangah a fapa cu a fapa a si thotho ko (c. 24). Hih thuanthu hin Pathian ih kei misual in cosaannak cu duhdawt tlak ka si ruangah si loin A duhdawtnak a nasatuk ruangah a si sawn. Cumi in Pathian zaangfahnak ih ban lo ding khop in sualnak sungah ka pil lo ding, timi in theihter. Vancung ih um kan Pa cun a baan pharh le saangka ongin duhdawtnak thawn in hngak ringring a si. - Poh Fang Chia Kannih cu hremnak le ngaidamnak; Pathian ih thinhennak le duhdawtnak co tlak kan si.\nApril 19, 2019 Nitin Manna\nNITIN MANNA 2019 April 19 Zarhpi Ni Pathian ih Ram Leilung pumpi le a sungih ummi hmuahhmuah cu Bawipa ih taa an si. Leilung le a parih ummi tla Amah ih taa an si. – Saam 24:1 Ka fapa a suah ni ah leilung pumpi zuk (world map) ka pek le a lung a awizet ding ti ka thei. Dawr ih thil kan lei thluh hnu ah, rong phunkim thawn ramṭhen tete pawl an ceimawimi ram zuk cahnah tumpi (chart) pakhat ka hmu. Papua New Guinea ram parah vate thla vekin phengphelep (butter fly) zuk an cuangter. Chile ram tlun ah tlang pawl an lang. South Africa ram tlun ah diamond zuk an cuangter. Ka lungkimzet, asinan ka mangbangmi pakhat cu zuk ih tanglam ah ca an nganmi: “Kan Leilung (Our World)” timi hi a si. Thlir daan pakhat ah, hih leilungpi cu kanmai’ ram a si, ziangahtile a sungih kan um ruangah. Kannih cu leilung sung ihsin a suakmi tidai in siang kan si, sui khur pawl tla laih in siang, ih tifingriat sungih nga tla kaih in siang – asinan Pathian lawngin in pe thei (Seem. 1:28-30). A ngaingai ti ahcun leilung cu “Pathian ih ram (God’s World)” a si. Saam ngantu in, “Leilung pumpi le a sungih ummi hmuahhmuah cu Bawipa ih taa an si. Leilung le a parih ummi tla Amah ih taa an si” a ti (Saam 24:1). Cumi in ka mang i bangtermi cu Pathian in A sersiammi pawl minung kut ih a ap mai hi a si. Mi hrekkhat in dik loin an hmang ding ti a thei. Amah ih sersiammi a si ti an el ding ti tla a thei, ih kanmai’ taa a si ti’n an au ding ti tla a thei cia. Cucing in “ka inn” tiih kawh in siang ih A Fapa thawngin um tla in siang (Kolose 1:16, 17). Tuni ah, Pathian ram sungah caan malte sung kan nuam aw duak. Thingtheirah pawl ih thawtnak kan tep. Vate pawl ih mawinak kan hmu ih an awnmawi kan ngai ngah. Nitlak (Sunset) ih mawinak kan hmu ngah. Na umnak leiram in a Neitu bia dingin lo ciahneh seh! - Jennifer Benson Schuldt A mawizetmi sersiammi thil pawl in Pathian thangṭhatnak hla sak thei dingin khua in ruatter.\nApril 18, 2019 Nitin Manna\nNITIN MANNA 2019 April 18 Zarhte Ni Tlan Cakzet Tlavang Ramsa Sikhalsehla Bawipa a rinsantu cu an tha a tlung saal ding. Muvanlai vekin thla pharh in an zam ding. A tlan khal le an tha a baang lo ding; an feh rero khal le thacem in an sawn lo ding. – Isaiah 40:31 Africa ram ih tlavang ramsa phunkhat (cheetah) timi cu tlan an caktuk ih nazi pakhat ah peng sawmsarih (70 mph) speed in a tlan thei ti a si. Asinan cumi cu lam naite hrang lawng ah a si. BBC News ih thuthang an simmi ah Kenyan khuate ih Nisuahnak saklam ram ih mi pali pawl cu peng li sung cheetah pahnih hual in an tlan thei ti a si. Cheetah tumpi pahnih in an khua sungih meheh (goat) pawl an ra deh sak ṭheu. Curuangah micakzet pacang pali pawl in cumi cawlter dingin an ngaihtuah. Sun nilingzet caan an hngak ih zawhte in an leem, tlavang pahnih lamhlapi tlan thei lo dingin thang an siah. Cuti’n an hual ciamco ih tha baangzetmi cheetah pahnih cu him te’n an kai ngah saal ih Kenyan ih ramsa retnak hmun ah an ret saal thei. Kanmah le kanmah cheetah vekin kan hmu aw thei maw? Kan thacahnak cu nasazet a bang men thei, asinan caan tawite sung lawng a daih. Prophet Isaiah ih ralrinnak in pek bangin kannih cu tlavang vekin niling sosa ahcun baang lohli theimi kan si (Isaiah 40:6-8). Atu tiang hi kanmahlam ih kan cemnetnak ah Pathian cun thlangam daihnak sungah um dingin in sawm ringring. Bawipa a hngaktu pawl cun mangbangza thazaang cahnak kan nei. Amai’ tikcu le lamzin sungih kan um ahcun Amah in kan thazaang a tlungter saal ding. A Thlarau in, “Muvanlai bangin thla pharh in in zuangter thei” asilole “kan tlan khal le thabaang thei loin kan um thei ih kan feh rero khal le thacem ih sawn lo dingin kan tha a cakter saal thei a si (c. 31). - Mart Dehaan Pathian kan naih tikah kan thinlung a thar saal ih kan thazaang tla a tharthawh saal.\nApril 17, 2019 Nitin Manna\nNITIN MANNA 2019 April 17 Tlawngkai Ninga Pumkhat Kan Si Hi bangtuk in laksawng a peknak cu: Pathian minung pawl in Christian hna an ṭuan thei ih Khrih ih ruangpum an ṭhansoternak dingah a si. – Efesa 4:11-12 Pastor nupi pakhat cu thahri thamal natnak (parkinson’s disease) a nei a si, ti’n siibawi in an hmu suak. Cumi cun an innsang harsatnak a thlenh. Pastor cu a khuaruah a har, ziangti’n ka nupi ka tuamhlawm dingih kawhhran hna teh ziangti’n ka ttuan thei ding tiah! Asinan thinhar ding zianghman a um lo, ziangahtile kawhhran sungtel pawl in a nupi zohkhen le tuamhlawm ding ṭuanvo an laak sak thluh. Tirhthlah Paul in Korin kawhhran zumtu pawl hnenah Bawipa in tumtahnak thawn thlarau laksawng a pek ciarnak thu cakuat a ngan. 1 Korin. 12:8-10 sungih thlarau laksawng pawl a tarlang hlanah ralrinnak a pekmi cu Pathian in thlarau laksawng a peknak san cu pakhat le pakhat bawm awton thei dingin a si (c. 7). Pathian in thlarau laksawng in pekmi cu kanmai’ hrang hlawknak ih hman dingah si loin midang va bawm ding le Amah rian dingah a si. Kan zate in thlarau laksawng phun dangdang ciar pek kan si ih a ṭul caan ih kan hman thei dingah a si. Thlarau laksawng cu Khrih ih ruangpum a simi kawhhran ṭhansonak dingah a si (Efesa 4:12). Pathian in khuitawk hmun ih in ret a si khal le in pekmi thlarau laksawng cu a ṭul daan ih zirin hmang thei ding kan si. Kan ciinken dingmi cu kannih zumtu mi pakhat cio hi Khrih ih ruangpum a simi kawhhran sungtel “Pumkhat kan si,” timi hi a si (1 Korin. 12:13-14). Bawipa, kawhhran in pekmi parah ka lungawi. Thlarau laksawng in pekmi hi midang pawl thazaang ka pek theinak dingah le leitlun ih thuthangṭha karhternak ding a si zia thei fiang dingin i bawm aw. - C. P. Hia Midang bomnak ah na thlarau laksawng hmang aw.\nApril 16, 2019 Nitin Manna\nNITIN MANNA 2019 April 16 Tlawngkai Nili Nga Kaihnak Kua Ṭhabik Himi pa cu Paradis ah cawi a si, ti ka thei. Cutawk ah cupa cun minung ih sim le rel theih a si lomi le simrel sian sak lomi thu a thei. – 2 Korin. 12:4 Ka rualpa Gus cu kan dung nai thla rei lote ah a thi. Gus cu nga kaih thiamzet mi a si. Zarh ni tinte’n a lawng (boat) thawn an inn kiang ih tili ah nga kai in hmuh a si ṭheu. Ni khat cu a fanu Heidi hnen ihsin cakuat pakhat ka ngah. In simmi cu a tule pawl thawn vanram thu kan rel tlang rero, ziangahtile an pu Gus cu vanram a inn ih a feh zo ruangah. Kum (6) mi a tupate, nga kaih a paih vezet mi in vanram cu ziang a bang ih a pu Gus cu ziang a tuah ding timi thu a thiam tawk in a sim ve: “Vanram (heaven) cu a mawizet, ih Jesuh cu ka pu Gus kha khuitawk ah ngan an tambik timi a sim ding,” a ti. Paul in Pathian ih a hmuhtermi vanram vision thu a sim saal tikah, minung ṭongkam in a daih lo. A simmi cu, “Keimah cu Paradis ah cawi ka si ih minung ih sim le rel theih a si lomi le simrel siansak lomi thu ka thei,” a ti (2 Korin. 12:4). Vancungram thu cu minung awkam in langter theih a si lo – ziangruangahtile vanram thu um daan cu minung fimnak in theih baan lomi a si ruangah a si thei. Vanram thu tampi kan theih tikah hnangamnak thawn kan khat cuang a bang, asinan Pathian Amah rori kan theih ruangah a si sawn. Ziangahtile Amah cu ka thei, ziangtluk ih mi ttha a si ti ka thei fiang. Hih leitlun nun le ziangkim ka taanta dingih vancungram ih mawinak sungah hnangam te’n ka um ding. Jesuh in “khuitawk ah nga tampi an um timi in hmuh ding,” ziangahtile Amah cu mi ṭhabik a si! Vanram thu kan theih fiang sinsin theinak dingah nitin te’n Pathian hnenah thlacam uhsi! - David Roper Vancungram ih a ummi Khrih cu leitlun ih ziangmi thaw hmanin tahṭhim theih rual a si lo.


VP2 Pu Henry Van Ṭhio zarah Chin State in Vanzam tualrawn kan nei thei a si | Falam Online Media\nJune 26, 2020 admin\t0 Comments Falam Thuthang, Pu Henry Van Ṭhio\nFalam, Surbung Vanzam tualrawn ṭheh felfai hman a si hlan ah pawlkom pakhat ruangih tu dinhmun vekih suak thei vekin online ih cathlahtu an um hnuaihni ih tukhalah rampi Vice President Henry Van Thio ruangih cangsuakthei vekin ca thlah mi a um lala.\nCa an thlah mi cu an ngandan vekin ka rak let ding.\n“Vanzam thawn kan khua Chin State ah kan tlung thei thlang ding.\nVice President U Henry Van Ṭhio hnaṭuan thokpek hrawngah, airport tuah dingah kei mah le Japan pa le Khua Lian Kam tiin Falam airport zoh dingin kan feh ih, Falam Upa pawl le Chin State Cozah lulam pawl thawn kan rak zoh.\nCulai ahcun NLD Center Government nih airport hrangah thurelmi/tawlrelnak ziang hman a rak neilo.\nNaypyitaw ah Vice President U Henry Van Ṭhio kan tong phah ih, in sim mi cu “Falam airport cu Cozah nih ṭuan pehzom dingin ṭan ka rak lak” in ti, Cumihnu reituk loah kyats 1 Billions airport hrangah a thlak cih ih Hluatdaw nih a pom hnu ah hnaṭuan ṭan ding a rak si.\nChin State sung ih airport um hmaisabik mi ah kan Pu Vice President Henry Van Ṭhio hi hngilh hrimhrim ding a si lo.\nKawlram sungih thuneibik minung 4 lakih U Henry Van Ṭhio tel ruangah kan Chin ram a ṭhangso cak zia hi hngilh hlah uh si.\nVice President Henry Van Thio le Chief Minister Salai Lian Luai in an term laite ah theipatawp suahih airport in tuahsak mi par ah ka lungawi tuk. Bawipa nih thlawsuah pek hram hai seh.”\nCangantu : Peter Ngun Za Zung – Chairman of All Chin Society Yangon\nPhoto : PresidentOffice\n← Sanitizer thawn Seconds 20 sung na Kut na cul mi, Santlainak nei lo\nNi 2 sungah Minung 110 Ṭek in tlak that →\nFalam le Mindat ah kahdonak a suak ih mipi humtu lam ah nunnak liam an um


Kawlram hrangah bawmnak ding tiamaw - Chinland Today Media\nMay 27, 2008 12:41 pm·0 comments\nAP: Monday 26\nRam 51 lenglo pawl cun Cawlhnisun ih thurelkhawmnak an neihnak ah US $ 50 million lenglo Kawlram siatralnak hmunih ninghang tuar pawl $100 million lenglo bawmnak pe dingih an tiamawknak thu thuthang cun aphuang. Asinan siatralnak hmun ih bawmnak a pek taktak lawngah siangzet in an pek ding thu khal an sim tel bet.\nUS cun Kawlram bawmnak ding hrang ah $ 20.5 million cu ninghangtuar pawl an mah hnenih pe dingih a tiam mi a siih, hi hnak ih tam sin sin ding zuam a tum thu khal a phuang.\nEuropean Commission aiawh, Bernard Srajner cun harsa bawmnak a tuldan ih zir in tui an tiam awk cia zo mi 46 million euros ($72.5 million) ihsin adang 17 million euros ($26.8 million) khal Irrawady phairuam um pawl hrangah titam ding an tum thu ram hruaitu pawl thurel khawmnak ah cun a sim ve.\nBritain, Denmark, France, Germany, Netherlands le Sweden pawl cun Irrawady phairuam ih harsa bawmtu ding ramrikhiah nei lo ih siannak pe dingin le a ramsungah mithiam pawl hmangih bawmnak pek ding Kawlram Ralkap miukin tiamcin neilo ih siannak pe dingin an ngen bet.\nAustralia in $25 million a tiamve, asinan hi a tiammi khal cu mithiamsang ih bawmnak a tul taktak mi hnenih pek ding a silo ah cun a cangthei lo ding a ti.\nChina cun bawmnak ziangmawtizat pek ding atum lawng si lo in mipizalennak khal hnget khoh zetih a um a hmuh duh thu a sim. Hi a thu sim mi cun a suakkhawm tu hruaitu pawl a ti mangbang zet.\nCawlhnisun ih Kawlram bawmnak dinghrang tiamawtu pawl:\nThe European Community $72.5 million tiamzo ih a dang $26.8 million, China $11 million, Australia $25 million, Philippine in $10 ml ihsin $20 million, South Korea $2.5 million, United States $20.5 million.\nHi an tiamawk mi pawl khal a ramsungih siatralnak hmun ih ninghangtuarpawl hnen rori ih pek a si lo ah cun a cangthei lo ding ti khal cun an ti.\nDaan bulhram hrang vote thlaknak siatralnak hmunah\nKawlram acozah hotu in harsatuar pawl avoi khatnak tlawng\nAungbali in 126 millian ngah\nEU bawmnak pek dingmi ah Laitlang hrang telve


Bible Thianghlim - FILIPI\nBibleThianghlim – FILIPI\nA siartu: Filipi khua ih zumtupawl\nNgan kum: A.D. 61-62\nApostol Paul, Timothy le mi hrekkhat cu an rak dăwn mi larnak thu lungin Masidonia ah an feh (Apo 16:9-10). A netnakah Paul cu cumi ramṭhen ih hmunpi a si mi Filipi khawpi a thleng (Apo 16:12). Filipi khawmipawl hi Rom-mi sinak neitu mirinum zet an si.\nCuih khawpi ah cun Jew-mi an tam lo ruangah, khawpi kăwtka lengih thlacam dingih tawngkhawmaw mipawl cu Paul in a va pan hai. Hmakhatteah Lydia le a sungkua in thuthangṭha an rak cohlang (Apo 16:14-15). Paul in salnu pakhat khawsia a dawisuaksak tikah, Paul le Silas cu khawpi uktupawl in an vuak ih thawng an thlak (Apo 16:16-26; 1Th 2:2). Sikhalsehla thawng an thlaknak ah Pathian in thlawsuah a pe hai. Thawngtla kiltupa le a sungkua in Khrih an zum (Apo 16:19-40). A thaisun ah Paul le Silas cu thuneitupawl in an suahsal. Cule Thessalonika ah an feh (4:16; Apo 17:1-9). Asinan Luke cu zumtupawl fingkhawi dingin an tan ta (Apo 16:40).\nKum nga hrawng a rei hnuah Paul in a vei thumnak missionary khualtlawn phahah zumtupawl cu vei hnih a vehsal hai (Apo 20:1, 3). Kum nga hnuah Paul cu Rom khawpi ah thawng a tla (1:7, 13, 14, 17; 4:22). Paul thawng a tlak laiah a farah zet mi Filipi khawpi ih zumtupawl in tirhsiang zetin an rak bawm (2 Kor 8:1-5). Cun A.D. 61-62 hrawngah Filipi kawhhran in tirhsiang zetih Paul an băwm ruangah Paul in an hnenih lungawi thu sim dingin Filipi khawipi ih um zumtu Epafrodiṭas cu a hei thlah (4:10-18). Anmah thapek le nun zirh phah khal a duh.\nPaul cun Filipi-mipawl hnenah rawngbawlnak a nei thei leh ding ti a zum (1:19, 25; 2:24). An hnenih an feh hlan sung zumtupawlih ni tin nun bawmtu dingah ca a kuat hai. Hi cakuat a hrek hnakih tam cu Paul in amai thuhla a ngan. Khrih, lungthin, lungrualnak, aipuannak thupawl uar zetin a ngan. Bung hnihnak ah Khrih titsa ih a cannak le cawisan a sinak thu ropi kan hmu. Paul in amah le amah Khrih thinlung neitu, Khrih zirtu le Khrih hnen ihsin cahnak cotu a sizia a relaw. Curuangah anih cu ziang vek dinhmun khalah, thawnginn sung tiang hmanah a ai a puang. A casiartupawl cu amah zohṭhimtu si dingah le amah vek a si mi Timothy le Epafrodiṭas zohṭhimtu si dingah a sawm hai.\n«Kei hrangah nun hi Khrih a si ih, thih cu hlawknak a si» (1:21) tiih Paul ih a ti mi hi kan duh mi a si ve a ṭul.\nI. Thuhmaihruai (1:1-11)\nII. Paul in atu ih a dinhmun a rel (1:12-20)\nIII. Paul in Khrih vekih thu ruat dingin tha a pe hai (2:1-11)\nIV. Paul in rinum dingin tha a pe hai (2:12-18)\nV. Paul in a khawkhan mi le a hnaṭuanpipawl a simfiang (2:19-30)\nVI. Paul in Khrih dawi dingin tha a pe hai (3:1-21)\nVII. Paul in a netabik thapeknak a pe (4:1-19)\nVIII. Thukharnak (4:20-23)\n1 Jesu Khrih-ih ṭemṭawn sál, Paul le Timothy in,\nFilipi khua ih um, Khrih Jesu ih mithiangpawl hmuahhmuah le Bishop-pawl le dikhonpawl hnenah:\n2 Pathian kan Pa le Bawi Jesu Khrih hnen ihsin zangfahnak le hnangamdaihnak nan hnenah um hram seh.\nLungawi Thu Sim le Thlacam\n3 Nanmah ka lo mansuah tinten ka Pathian hnenah lungawi thu ka sim ṭheu. 4 Ka thlacamnak kip ah nan zate hrangah aipuannak thawn ka lo dilsak. 5 Ziangahtile a ni khatnak ihsin tu tiang thuthangṭha phuansuahnak ah nan tel a si. 6 Nan hnenih hnaṭuan ṭha a ṭuan thăwktu cun Jesu Khrih-ih Ni tiang a tifamkim ding, cumi rori cu ka zumhnget a si. 7 Hitivekih nan zate thuhla ka ruah cu ka hrangah a dik a si, ziangruangahtile ka thinlung ah nan um, cikcin ih ṭawn ka sinak ah, thuthangṭha humnak ah le nĕmhngehnak ah nan zaten ka co mi zangfahnak i ṭawmpitu nan si. 8 Ziangahtile Jesu Khirh-ih lainatduhdawtnak in nan zaten ziang tlukin ka lo ngai ti i theihpitu cu Pathian a si.\n9 Cule nan duhdawtnak cu theihnak le thuṭhenfelthiamnak hmuahhmuah ah a ṭhan sinsin theinak dingah thla ka cam. 10 Cutin Khrih-ih ni tiang diktak le sawisel ding um lo nan si theinak dingah, thil ṭhabikpawl cu nan thleidang thiam ding ih, 11 Pathian ropitnak le thangṭhatnak ah Jesu Khrih zarah dingfelnak rahpawl thawi khat mi nan si thei ding.\nPaul, Cikcin thawn Thuthangṭha a Karhter\n12 Asinan u le nau tla, ka hnenih thil cang mipawl hi thuthangṭha karhzaitertu ah an cang sawn riangri ti nan theih ka duh, 13 cutin Khrih ruangih cikcin ih ṭawn ka si ti cu siangpahrang inn akiltu hmuahhmuah le a dang Rom khawpi ih umpawl hmuahhmuah in fiang zetin an hmu. 14 Bawipaih unau mi tampi cu cikcin ih ṭawn ka si ruangah an zumhnget phah ih, ṭih loin kamsuakthu phuansuahnak ah an ral a ṭha sinsin.\n1:13a kiltu: Rom siangpahrang inn kiltu ralkap an si men thei. Annih hin ralkap dangpawl hnakin hlawhman alet in an ngah ih covo ṭha dangdang khal an nei.\n15 Hihi a dik mi thu a si, mi hrekkhat cun nahsuahnak le eltainak thawn Khrih thu an sim ih, mi hrekkhat cun duhsaknak thawn an sim. 16 A hmaisapawl khi cun cikcin ih ṭawn ka sinak ah zăwnzaihnak bêt ding tumin, lungput diklo zetin, ṭhenṭhekter duhnak lungput thawn Khrih thu an sim. 17 Asinan a netapawl cun, keimah cu thuthangṭha humtu dingah ret mi ka si ti theiin duhdawtnak thawn thu an sim sawn. 18 A pawinak ziang a um? Ziang a va si hmanah, lamzin phunphunin a derin simaw, a taktakin simaw, Khrih cu phuansuahin a um. Cumi ah lungawiaipuangin ka um, a si, lungawiaipuangin ka um vivo ding.\n19 Ziangahtile thla in camsaknak le Jesu Khrih Thlarau băwmnak thawngin himi cu runsuah ka sinak ah a cang ding ti ka thei. 20 Ka beiseinak nasazet le ka ruahsannak bangtukin ziang thu hmanah ka ning a zak lo ding. Asinan ralṭhatnak hmuahhmuah thawn ka rak um kēl vek ten, nunnak in simaw, thihnak in simaw, atu khalah Khrih cu ka taksaruangpum ah cawimawiin a um ding. 21 Ziangahtile kei ka hrangah nun cu Khrih a si ih, thih cu hlawknak a si. 22 Sikhalsehla taksa ih ka nun vivo asile, cumi cu ka ṭuanbăngnak rah suahtertu ding a si; cuticingcun ziang ka hril sawn ding ti ka thei lo. 23 Ziangahtile kei cu thil pahnih karlakah rekbĕtin ka um, fehsuak ih Khrih thawi um duhnak ka nei; cumi cu a ṭhasawn mi a si. 24 Sikhalsehla taksa ih ka um hi nanmai hrangah a ṭul sawn. 25 Cule cumi zumhngehnak cu neiin, nan ṭhansonak dingah le zumnak ruangih nan aipuannak dingah, nan zate hnenah tāngin ka umpeh hrih ding ti ka thei. 26 Cuticun nan hnenih ka ratsalnak ruangah ka hrangih nan aipuannak cu Khrih ah a tam sinsin ding.\n27 Ziang a va si khalle, nan nuntuzia cu Jesu Khrih thuthangṭha thawn mil aw phawt seh, cutin nan hnenah rain ka lo hmuh ah simaw, nan hnenih ka um lo khalah simaw, thlarau hmunkhatah dinghngetin, thuthangṭha zumnak hrangah lungthin hmunkhatten nan ṭangtlang ti nan thuhla ka thei thei ding a si. 28 Cule nanmah a lo dotupawl kha ṭih hrimhrim hlah uh, cumi cu an hrangah siatralnak lăngfiangternak a si ih, nannih hrangah cun Pathian hnen ihsi a ra mi nan rundamnak lăngfiangternak a si sawn. 29 Ziangahtile Khrih zum lawng si loin, amai ruangih tuar ding hi Khrih zarah nan hrangih sian a si. 30 Doawknak keimah ih nan rak hmuh mi, atu khalah keimah ah a um ti hna ih nan theih mi, cumi rori cu nan nei ve.\nKhrih-ih Tăngdawrnak Cawn Ding\n1 Curuangah Khrih ah thapeknak siseh, duhdawt thlangămnak siseh, Thlarau pawlkawmnak siseh, lainatduhdawtnak le zahngainak siseh a um asile, 2 ruahnak bangrepih umin, duhdawtnak bangrep neiin, lungrualih lungthin pakhat neiin, ka aipuannak famkimter uh. 3 Mai ṭānghmasial ruangah siseh, thulolak pawrhawknak ruangah siseh zianghman tuah hlah uh, cuhnakin lungthin tăngdawrnak thawn mi tin in mi dang kha mah hnakih ṭhasawn ah ruat cio sawn hai seh. 4 Mi tin in mai bul thil lawng ngaihsak loin, mi dang ta khal ngaihsak hai seh.\n5 Hi lungthin Khrih Jesu khalih um mi hi nanmah ah um seh. 6 Anih cu Pathian mizia nei si cingin, Pathian tlukih um cu kaihhnget ding thil ah a ruat lo, 7 cuhnakin amah le amah kawlawngawter sawnin, ṭemṭawn sál pianzia lain, minung vekin a rung suak. 8 Cule minung pianzia kengin amah le amah hnuai a dawr ih, thi tiang rori thulungin a um, khraws thihnak tiangin. 9 Curuangah Pathian khal in anih cu nasazetin a khaisâng ih, hmin hmuahhmuah lakih hmin cungnungbik a pe. 10 Cumi ruangah mi tin van ih um siseh, leitlun ih um siseh, lei hnuaiih um siseh, Jesu hmaiah an khuk an bil thluh ding. 11 Cutin Pa Pathian cu thangṭhatih a um theinak dingah, lei hmuahhmuah in Jesu Khrih cu Bawi a si tiah an phuang ding.\nArsipawl vekih Tleu\n12 Curuangah ka duhdawt mitla, thu nan rak lun ṭheu vek khan, ka um lai lawngah si loin, atu ka um nawn lo hnu khalah nasa sinin, ṭih le khūr phahin nan rundamnak cu ṭuansuak uh. 13 Ziangahtile a lunghmui zawng tuah duh ding le tuah dingih nan sungih a ṭuantu cu Pathian a si.\n14 Thil ziangkim hi phunzainak le elawknak um loin, tuah uh. 15 Cuticun thinlung kawi le mikhêrmeipawl lakah sawihnăwm kâi lo le thianghlim, kawk ding um lo Pathian fāte nan si ding ih, leitlun tleu vekin an lakah nan êng ding. 16 Nunnak kamsuakthu cu kaihnget uh, cuticun a lakih tlân le a lakih ṭuan ka si lo ding ih, Khrih-ih ni ah tluang ka khawng thei ding.\n17 A si, kei cu nan zumnak raithawinak le rawngbawlnak parih Inding Thilhlăn vek ka si khalle ka lung a awi, nan zaten ka lo aipuanpi fawn. 18 Cuih thu thotho ruangah nannih khal lungawi uhla, lungawiaipuangin i umpi ve uh.\nTimothy le Epafrodiṭas\n19 Asinan nan umtudān ka theih tikih thazang ka ngah theinak dingah, a rei hlanah nan hnenih Timothy thlah thei dingin Bawi Jesu ah ruahsannak ka nei. 20 Ziangahtile hivek ruahnak nei, nan umdān thungaithlakih lo ngaihsaktu ding dang zohman ka nei lo. 21 Ziangahtile mi hmuahhmuah in Khrih Jesu-ih thilpawl hawl loin, anmai thil lawng an hawl. 22 Asinan Timothy hi cu fa in a paih rawng a bawl vekin, thuthangṭha hnaṭuannak ah rawng i bawlpitu a si ti amah in a langter zo ti nan thei. 23 Curuangah ziangtivek ka si ding ti ka theih leveten amah hi rak thlah lohli ka beisei. 24 Asinan nan hnenah keimah rori khal ka ra cing ding ti Bawipa ah ka zum a si.\n25 Ka unaupa, Epafrodiṭas, ka hnaṭuanpi le ka ralkap ṭuanpi, nan palai le ka ṭulnak ih rawng i bawlsaktu cu nan hnenah thlah a ṭul tiah ka ruat. 26 Ziangahtile anih cun nan zaten a lo ngai zet ih, a nâ ti nan theih ruangah a van khal a sâng zet. 27 Ziangahtile thi zikin a na taktak, asinan Pathian cun a parah zahngainak a nei, amah lawng si loin, thinharnak parih thinharsinnak ka neihlonak dingah ka par khalah zah a ngai a si. 28 Curuangah amah nan hmuhsal tikih nan ai a puan theinak dingah le ka ninghannak a demdeuh theinak dingah, hlawptlo zetin amah cu ka rak thlah lohli. 29 Curuangah lungawinak nasazet thawn Bawipa ah amah cu rak cohlang uhla, hivek mi hi upat uh. 30 Ziangruangahtile keimah in săwmdawlnak sambau mi cu silhkhat dingah, a nunnak ui loin, Khrih-ih hna ruangah a thi zikte a si.\nMilai Thil Ti ih Ṭhumaw Lo\n1 A netnakah, u le nau tla, Bawipa ah lungawiaipuangin um uh. Nan hnenih thu kêl ngan nawlhsal ding hi ka hrangah thil buaithlak a si lo, cucu nan hrangah himnak ding a si sawn.\n2 Uicopawl kha va ralring uh, ṭhatlonak tuahtupawl kha ralring uhla, mai taksa siatsuahawtupawl kha va ralring uh. 3–4 Ziangahtile kei khal tisa ah rinsan ding nei khal ningla, kannih Thlarau ih Pathian a betu, Khrih Jesu ih lungawiaipuangtu le tisa rinsan lo tupawl hi serh zim tan mi diktak kan si sawn. Mi pakhat khat in tisa ah rinsan ding nei ih a ruahawk asile, kei cun ka nei tam sinsin: 5 ni riatnak ih serh zim tan, Israel-mi, Benjamin hnám, Hebru-mi diktak, Dān thu lamah Farasi, 6 ṭhahnemngainak lamah kawhhran tiduhdahtu, Dān thu ih dingfelnak lamah sawihnăwm kâi lo ka si.\n7 Sikhalsehla hlawknak dingih ka rak ruah mi cuih thilpawl cu, Khrih ruangah sunnak ah ka ruat thlang. 8 A si, ka Bawipa Khrih Jesu theihnak cungcuang ruangah thil hmuahhmuah hi sunnak ah ka ruat ve. Amah ruangah thil hmuahhmuah sunnak ka tuar ih, Khrih ka neihngah theinak dingah cupawl cu hnawmhne menah ka ruat. 9 Cule Pathian in Khrih ah i hmuh theinak dingah, Dān parih ṭhumaw mi keimai dingfelnak cu nei loin, Khrih zumnak ruangih dingfelnak, zumnak ruangih Pathian hnen ihta dingfelnak cu ka nei sawn. 10 Cuticun a thihnak băngnak neiih tuah mi siin, Khrih le a thawhsalnak huham le a tuarnakpawl ṭawmpinak cu ka theih theinak dingah a si. 11 Cutin ziangmawtitiih, mithi thawhsalnak ih telngah thei ding ka duh.\nHmuitin Mi lam Pan\n12 Ka congah zo ih ka famkim zo ka tinak a si lo, cuhnakin Khrih Jesu ih i kaihnak săn cu kaingah thei rori dingin ka dawi sawn a si. 13 U le nau tla, ka kaingah zo tiah keimah le keimah ka ruataw lo; cuhnakin hi thil pakhat hi ka tuah sawn a si: dung lamih thil umpawl hngilhin, hmai lamih thil umpawl cu ka dawi, 14 Khrih Jesu ah tlun lamih Pathian kawhnak nehmanlaksawng hrangah hmuitin mi lam panin ka năwr.\n15 Curuangah u le nau tla, a pitling mi hmuahhmuah in cutivek lungthin nei uhsi. Cule ziang thil khalah lungthin danglam nei nan si le, Pathian in nan hnenah ka lo sim mi kha a lo theifiangter ding. 16 Ziang a va si khalle, kan thlen cintawk tiangah dān bangrepin feh uhsi la, thil bangrep kha ruat uhsi.\n17 U le nau tla, keimah i cawngtu si uhla, zohṭhim ding kanmah in neih vekin, cutivekih nungtupawl cu zohṭhim uh. 18 Ziangahtile mi tampi cu Khrih-ih khraws doral an si. An thuhla cu atu le atu ka rak lo sim, atu khalah ṭap phahin ka lo sim a si. 19 Cupawlih cemnak cu siatralnak a si, an pathian cu an pumpi a si ih, ningzakza thil an tuah mi ah an tluangkhâwng. Leilung thilpawl parih lungthin rettu an si. 20 Ziangahtile kannih cun vancungrammi sinak kan nei, cuih hmun ihsi a ra ding mi rundamtu, Bawi Jesu Khrih cu hlawptlo zetin kan hngak a si. 21 Khrih cun a santlailo zet mi kan taksaruangpum hi a ropi mi amai taksaruangpum vekih a can theinak dingah a thleng ding. Cumi tuahnak ah thil ziangkim a thu hnuaiih ret theinak huham a hmang ding.\n1 Curuangah ka duhdawt mi le ka ngai mi u le nau pawl, ka aipuannak le ka lallukhum, ka duhdawt mitla, cutivekcun Bawipa ah dinghnget uh.\n2 Bawipa ah lungthin bangrep pu dingin Zudias ka ngen ih, Sinṭike khal ka ngen. 3 Cule ka kawn phurhpi diktak, nang khal, khaih nunaupawl kha bawm dingin ka lo ngen a si. Annih cun Klemen le a dang ka hnaṭuanpi Nunnak Cazual sungih an hmin ngan mipawl thawn thuthangṭha ah in ṭuanpi a si.\n4 Bawipa ah lungawiaipuangin um ringring uh, ka simsal ding, lungawiaipuangin um uh! 5 Nan zaidamzia cu mi hmuahhmuah in thei hai seh. Bawipa cu a nâi a si. 6 Ziang thu hmanah dawnhar hlah uh, ziangkim ah thlacamnak le dilnak in, lungawi thu simnak thawn nan dilnakpawl cu Pathian hnenah theihter sawn uh. 7 Cule milai ih theihthiam băn lo mi Pathian-ih hnangamdaihnak cun nan thinlung le nan lungthin cu Khrih Jesu ah a lo kilsak ding.\n8 A netnakah u le nau tla, a dik mi thil pauhpauh, zahtlak mi thil pauhpauh, a dingfel mi thil pauhpauh, a thianghlim mi thil pauhpauh, a duhnung mi thil pauhpauh, a thangmawi mi thil pauhpauh, tlinnak ziang tal simaw, thangṭhattlak ziang tal simaw a um a si ahcun, cupawl cu ngunngaih zetin ruat uh. 9 Cuih thilpawl, keimah ih nan zir mi le nan cohlan mi, hna ih nan theih mi le nan hmuh mipawl kha tuah uh, cule hnangamdaihnak Pathian in a lo umpi ding.\n10 Sikhalsehla in ngaihsaknak cu cān reipi hnu, atu ah nan run tharthawhsal ruangah Bawipa ah nasazetin ka ai a puang a si; cumi cu nan rak ngaihsak zet nân, tikcucān remcâng nan rak hmu lo men a si. 11 Ka tlaksăm ruangah hih thu sim ka si lo, ziangahtile kei cu ziang vek dinhmun ih ka um khalah, lungkim tawkdān ka zirngah zo. 12 Tlasam zetih umdān ka thiam ih, lian zetih umdān khal ka thiam. Hmun tin ah le thil ziangkim ah tlâi le rilrâwngih umdān, lian zetih umdān le tlasamih umdān ka zirngah zo. 13 Cahnak i petu Khrih thawngin thil ziangkim ka tuah thei.\n14 Cutisihmansehla, ka vansannak in tuarpi ve hi cu nan tiṭha a si. 15 Cule nan hnenih thuthangṭha ka thlenter thăwk lai, Masidonia ihsin ka fehsuak laiah khan, nanmah siarlo pek le dăwn thu ah kawhhran pakhat hman in in hlawm lo ti cu nanmah Filipimi khal in nan thei. 16 Ziangahtile Thessalonika khua khalah nannih in ka ṭul mi hrangah vei khat lawng si loin, vei hnih lai in rak kuat. 17 Thilpek ka hawl ruangah a si lo, nanmah lamah rah tampi a um theinak ding ka hawl sawn a si. 18 Sikhalsehla ziangkim ka nei ih, tampi ka nei, Epafrodiṭas hnenih thil nan rak kuat mipawl ka rak ngah ih ka daihaw ngah a si. Cupawl cu thil rimthaw, Pathian cohlantlak le lungawi zawng raithawinak a si. 19 Cule ka Pathian cun ropitnak ih a lendān zulhin nan ṭul mi hmuahhmuah cu Khrih Jesu zarah a lo pe ding.\n20 Atu ah kan Pathian le kan Pa hnenah ropitnak cu kumkhuain kumkhua tiang um seh. Amen. 21 Khrih Jesu ih mithiang hmuahhmuah kha cibai in bûksak uh. Ka hnenih a um mi unaupawl in cibai an lo bûk. 22 Mithiangpawl hmuahhmuah in cibai an lo bûk, a hleicein Kaisar sungkuapawl in.\n23 Kan Bawipa Jesu Khrih-ih zangfahnak cu nan zate hnenah um hram seh. Amen.


Messi Thawn Kan Pehtlaihawknak Cu Kumkhua Daih A Si – Barca President – Times Of Chinland\nMessi Thawn Kan Pehtlaihawknak Cu Kumkhua Daih A Si – Barca President\nApril 5, 2019 Times Of Chinland Sport 0\nBarcelona president Bartomeu cun club le Messi ih pehtlaihawknak a thatzet thu a rel ih kumkhua in kekar tlang an tum thu mipi a simthei.Messi hi 2021 tiang daih Barcelona ih contract nei lai a sinan,Barcelona cun contract thar nganpi dingin an be thok rero zo.\nTuah Messi hi leitlun bawhlung sit thiam lakih hlawh tambik a si ih karkhat ah £673,000 rori a hlawh. Himi a hlawh hi 2021 tiang daih a si ih contract thar a ngan bet asile a hlawh a tam sinsin zum a si.\nBartomeu cun ,”Leo Messi le Barcelona hi kekar tlang vivo ding kan si. Barcelona ta a si ih kumkhua in kan hnenah a um ding. Messi khal in kan hnenih a um vivo duh thu in sim zo ih kannih khal in kum 5 daih contract nganpi kan duh thu kan simthei zo. Messi ih contract thar ding cu rel peh rero lai a si.\n“Club mipi in an duh zet tlunah kan domi team mipi khal ih sunloih mi player ropi a si.Kum tinten a thangso sinsin ih kum tampi a lek thei vivo lai ding.Kan pehtlaihawknak cu kumkhua daih a si ih kan hnenih a um ringring dingah kan duh.A taksa a theifiang tuk ih ‘ka lek thei nawn lo tla a si ,a ti caan lawngah kan thlahliam dingih club ihsin a cawl ding.\n“Kan hruaitu tha a si ih leitlun ih bawhlung sit thiambik khal a si.Kan hnenah a lek ih thil ropi in hmuhter ringring.Nikhat khat ahcun a colh ve leh dingih cumi caan hrang timtuahnak thup kan nei rero zo a si,” a ti.\nC.Ronaldo Maw Irina Shayk Diksawn Ding ?\nC.Ronaldo Ih Harhdamnak Thuthar Relsuaktu Juventus Coach Allegri


A Dik Lomi Thil - Chinland Today Media\nApril 12, 2010 12:27 am·0 comments\n“Rundamnak cu Amah ih sung lawngah a um; ziangahtile Pathian ih rundam mi kan sinak dingah lei khawvel pumpuluk ahhin minung hnenih pekmi hmin dang zohman an um lo,” tiah a ti. – Tirhthlah 4:12\n– 1 Samuel 19-21\n– Luka 11:29-54\nKa ttuanvo cu a olte na’n ka thluak sungah a rak um lomi cu ka thil lei dingmi cazin sungih behrum a si. A poinak cu, ka nupi Sue in thil lei ding cazin a ngan tikah ziangvek behrum ti a ngan lo. Thil zuarnak khaan tluan zate ka hawl hnu ah thil zuartu ka sut ih, behrum hmeh thawl khat ka lei.\nInn ka thleng ih ka thil leimi ka suah tikah Sue ih i cahmi cu behrum hmeh si loin kan tunu Eliana hrangah behrum cawhnawi sawn a si ti ka thei. Thungai thlak in ka hawl, bomnak khal ka dil ih ka hril. Asinan ka hrang siseh, ka tunu hrangah siseh, thil dik lo ka hril ngah.\nRiahsiatza a simi cu, mi hrekkhat in nunnak timi dawrah “vancung” cazin kai in an feh. Asinan an ttulmi ngaingai cu an ngah thei lo. Thutakzet le midang ih bomnak khal ngah hman hngai sehla, vancungram a thlenpi hngai thei lo. Ziangahtile thuthangttha dang an pom ruangah a si (2 Kor. 11:4).\nJesuh in, “Keimah cu lamzin le thutak le nunnak ka si. Keimah ihsin siar lo zohman ka Pa hnenah an thleng thei lo,” (John 14:67) tiah a ti. Peter khal in, “Rundamnak cu Amai’ sung lawngah a um,” (Tirh. 4:12) a ti. Jesuh Khrih lawng zum in rinsan thlang aw, a diklomi thu ah lungkim hlah. –Dave Branon\nLamzin zate Pathian hnen an thleng thluh lo,\nMi tampi ih an sim phuanmi;\nLamzin dik pakhat lawng a um,\nA hmin ah Khrih Jesuh a si. –Sper\nKhrih Jesuh lawng Vancungram luhnak sangkaa a si.


Naupai Nu Pakhat Cu Danglam Zetin Naute Dang A Paisal - World Meifar\nFebruary 11, 2021 Salai Tiamte World 0\nNaupai lai in naute dang a paisal ti cu thilmak zet a si, naupai lai ih naute dang a paisal cu Superfetation tin an ko ih hivek tong cu an mal zet. Leitlun huap ah minung 12 lawng an um lai a si, naupai lai rori in naute dang a paisal theidan cu sibawi pawl khalin an simfiang thei hrih lo.\n2020 kum ah England, Wiltshire ih um innsang nu pakhat Rebecca Roberts (kum 39) cu nau a pai. Sikhan ah an piahaw ṭheu ih an zohdik hnuah mipa a pai ti an sim thei, cun ultrasound an zoh ih a naupai cu pakhat lawng ti an thei. Cutin, sikhan ah an piahaw ṭheu ih zarhthum hnuah naute dang a paisal ti an thei, neta sawn a pai mi cu nunau a si.\nSibawi pawl khal an mangbang tuk ih ziangtin naute dang a paisal thei ti cu an simfiang thei lo a si. Phir unau vek an si nan an pai ni cu a bangaw lo, mipa sawn cu Noah tin a hmin ah an sak ih September 2020 ah a piang.\nA piang hnu thla 2 le hrek 2020 Christmas sun ah a nau sawn nunau cu a piang ve a si, an fanu hmin ah Rosalie tin an sak. Faphir vek an si nan an pai caan le an suah caan khal a bangaw lo a si. An harhdamnak cu a ṭha zet ih thla 2 le hrek in an thlau aw a si. Rebecca Roberts le a pasal Rhys Weaver (kum 43) in fanu kum 14 mi Summer timi an nei zo a si.


Ka Vanthat Sit Goal Mi An Si – Leo Messi – Times Of Chinland\nBarcelona Captain Leo Messi cun Champions league quarter final puai neta sawn hrang Man United lamih goal 2 a thunmi cu a vanthat ruangih sit goal fang a si tiin a rel aw.\nChampions league quarter final puai neta sawn hrang Barcelona in Man United an rak mikhual ih 3-0 in an rak sop.Barcelona hrang Messi in goal 2 a thun ih Coutinho in goal 1 a thun ve.Komkhawm ah 4-0 in Barcelona in Man United an neh ih Champions league semi final an lut fel.\nMessi cun minute 16nak ah Young ih Bawhlung colai mi a cuhsak in Fred a bum hnu ah Bawhlung a tlanpi ih penalty kulh leng ihsin Barcelona hrang a sit goal.Minute 20nak khalah Jones tlansan in a vorhlam te thawn penalty kulh leng ihsin a sit goal sal.A goal neta sawn cu a vorhlam ke ih a sit tlunah a sit fuh lo zetih De Gea tisual ruangih goal a si ti a theih.Asinan,a goal hmaisatu cu goal ropi zet pakhat a si.\nMessi cun ,”Puai ropi zet a si ih Barcelona diktak kan hmu.Caan hrek hmaisa sawn minute 5 hrawng kha cu nasa zetin kan buai ih kan caang thei lo.Ziangruangah timi kan thei lo nan, tawkfang cun thazet in kan lek lohli theisal.\n“Ka goal hmaisatu kha vanthat ruangah a si ih goal neta sawntu khal vanthat sinsin ruangah a si.Asinan,a thupibik mi cu quarter final paltlang ih semi final kan lut thei cu a si ih kum reizet semi final lut thei loin kan rak um zo.\n“Kalkhat hnu kalkhat feh in ke kan kar vivo dingih kan tumram thleng dingin kan zuam ding.Laliga kan nei lai ih cawl hahdam thei hngal kan si hrih lo,” a ti.\nBarcelona hi champions league semi final an luh fel zo bangin Laliga hmaihruaitu le Copa del rey final lek ding an si ih treble champion an beisei ringring thei lai a si.\nJuventus Hnemtu Leo Messi


Laimi Le Dingfelnak: Ahlomi PiPu Rosunglawi - Chinland Today Media\nLaimi Le Dingfelnak: Ahlomi PiPu Rosunglawi\nFebruary 3, 2012 9:52 pm·2 comments\nAmos, 5:21-24; I John 2:29\nAnthony Bawi Lian Thang\nKan Baibal hi minung sawmli (40) hrawng in an ngan ih cumi sungah keimahvek khuate lothlopa pakhat a rak tel ve, amah cu Amos tiah an ko. Amos hi Bethlehem kiang Tekoe khua ih um a si ih a hnatuan cu tuukhal le hmuan kil a rak si. A mai sanlai ah hin Judah Siangpahrang cu Uzziah a si ih, Israel Siangpahrang cu Joash ih fapa Jeroboam a tuan lai fang a rak si. Amos cu Southern Jews Kingdom of Judah ah a um, asinan Pathian hna (Profet) a tuannak cu Northern Jewish nation of Israel ah a si. Amos in hi cabu hi BC 760 hrawng ah a ngan, hi cabu ih in zirhduhmi le a tumtah bik mi cu dingtluklairelnak hi a si. Pathian in Amos cu a hnatuannak hmun ihsin a ko ih, Israel pawl hnenah thusim ding in a fial, cui Pathian ih simding ih a fialmi thu cu tuih kan sim ding mi DingtlukLairelnak (Justice) hi a si.\nAsile tawiten hmaisa ah Justice ih sulam kan von zoah ta pei. Philosophy lam in kan sim a sile, Justice kan timi cu Fairness kawl cun (TayahmiahtahChin) ti a si ih Lai in kan sim a si lecu bangranten tin sim a theih. Cun pakhat a simbetmi cu pakhat le pakaht pawlkomawknak ah hmanten pawlkomawk ding ti a si. Thunthimnak ah: bumawk lo ding, thuphanper lo ding tvk… Baibal lam in kan zoh asile Justice kan timi hi amah Pathian ih sinak pakhat vekin a sim. Cun amah thawn pehtlaihnak khalah a thupit zia khal kan baibal in hmun tampi ah in hmuhsak. Hebrew cun “Sedaqa” le “Mispat” asi ih, himi tongfang hi, righteousness le Justice hrangih hman asi. Hebrew, “Sedaqa” ih asim duhmi cu, (Ethical and Moral) lam hi a sim duhmi asi. “Mispat” cun (law) daanlam hi a thupit ter deuh. Tuniih kan sim duhsawn mi cu ethical lam hi a si. Greek cun “dike” le “dikaiosyne” tin hman asi, mirang ih an leh tikah a caan caan ah (Judgment and righteousness) tin an hmang theu.\nTuiniih kan simdingmi Justice ih a thupitzia le a tuldaan cu kan Baibal a uk hnih rori in fiangten in sim. Culawng si lo in a mah Jesus rori hmanin a tulzia le a thupitzia fiangten in sim. Asile tuiniah Justice dingthluklairelnak kan simding ruangah Justice kan timi cu zingso a si? (What is justice?) tiah lo sut sehla kan sim dan le theih dan a bang awk cio lo men thei. Tawiten kan sim a sile cu, Justice kan timi cu Pathian ih tuah uh in timi tuah le thuah hlah uh in timi tuah lo ih a mah duhdaan thlun ih a duhdaan vekih nung hi a si. (Deut. 16: 20, Is. 1: 16-17, 3: 15, Mic. 6:8).\nI. Kan PiPu pawlih an rak nundaan:\nKan Pupa sanlai kan von zoh asile kan Laimi kan nunzia le kan dingfelzia cu leithlunpi ih rak theihmi kan rak si. Asile kan Pupa pawlih an rak dingfelnak pawl cu a zaten kan sim cawklo ding ruangah tawiten sim kan zuam pei, kan pipu san laiahcun lo an fehtum tikah an neihmi thil mannei deuh pawl cu innleng ah an suah ih innkiang hmuan le innhmai banhla kung hnuai ah an rak ret, cun innsangkaa cu thing tankhat te an nen ta ih cuticun lolam ah hnatuan an feh theu. Culaiih an thin nuamter lo tu thil cu kan thil mi in an rak lak pang ding ti le kan inn ah rukru an lut pang ding ti hnak in kan inn a kang pang ding ti hi an rak thin baangnak bik a rak si.\nKan Pipu pawl cu mahta lomi mithil lak an duhlo hlei ah mah hrang ruatih mi an har khal le a poi lo ti iksiknak thinlung khal an rak nei lo, thubuai caan ah le thurel khawm caan khalah a nih cu mifarah a si tiih namthlak le a nih cu milian a si tiih tan khal an rak nei lo. Adum cu adum, arang cu arang tiih thuhman rak tanpitu an rak si. Pu Hmung Kio in Thantlang le Tlangpi lamzinah fu hmuan a tuah ih fu ei a cut tikah lamzin kapah fu cu a ret. Fu tlunah a man a ngan ih fu kiangte ah paisa retnak bawmte a ret. Kil lo in inn ah a thlunsan theu. Khualtlawng pawlin fu an lei duh le an man an zoh ih a manzat cu bawmte sungah an ret ih cutin fu cu an rak lei theu. Aman peklo ih rak lak men an um dah lo cuticun kiltul lo in thil khal an rak zuar thei a si cu.\nZumtu hmaisa kan pa le pawl vunzoh sal sehla Pa Cong Kham cu Pathian thu a pom, a piangthar ti an khua pawl in an theih cun sumpai in siseh, an khua ih lo ram thabik khal in siseh ziangkhal in an pathian khuazing biak sal dingin an lem rero nan an lem thei lo ih a netnak ah Lumbang mi-uk pawl khal in an lem thei lo ih a thisen pawt tiang in an thawi ciam co. Pa Cong Kham cun a dik lo ih thiltha ngah hnakin Pathian hmai ih dingfelten nung in amah duhzawng tuah cu nuam tiin leitlun harsatnak a rak tuar sawn asi cu. Rev. Hrang Tin Khum in CCOC an rak thok pekte ah mirang pawlin kan lo bawm pei cu an rak ti ih Rev. Hrang Tin Khum in kannih Laimi pawl cu mahkepar teih din hi nuam kan ti, In bom tulding kan zum lo tin a rak el hai. Ativek in kan pi kan pu le kan pa pawl cu thuhman cu thuhman, sual cu sual vekin thu an rak rel. Cun zumnak khalah fekzet in an rak dingih a diklo ih ngahmi le bomhnakin mahten dingfelzet in um ih mah le kepar ah dingin harsat tuar khal hi nuam an rak ti sawn. Cuvekin kan PiPu le pawl hi an dingfel ti lo cun simding dang a umlo an nun kan zoh a si ah cun Pathian ih duhmi dingfelnak an rak nei a si. (Amos, 5:21-24).\nII. Israel Pawlih an nundaan:\nAmos in Israel pawl hnenih Porfet a tuan laiah hin Israel pawlih an nuntu khuasakdaan kan vunzoh a si le kan tawk ko, kan thangsozet si tih an duhawk laitakfang le an hlawhtlin le an lianlaifang, sumtuah that lai tulmi dang neilo khop ih an nuam laifang a rak si. Biaknak lam khalah kan thangsozet, peknaklam khalah kan pe thei ko Pathian a lungawizet ding tiih an ruahawk laifang ah Amos in Israel pawl cu nan nundaan Bawipa in a duh lo, nan biaknak pawl khal Bawipa in ka hua ati, Pathian hnenih thiltha kan tuah, thawinak thatha kan pek a lungawizet ding tiah nan ruat. Pathian in thawinak nan pekmi le nan biaknak pawl cu ka hua, ka fih, ka hna a set, tiah Bawipa in a ti tin Amos in a sim. Israel pawl cu an mang abangzet, biakinn ah paisa tla tampi kan pek si, thil mankhung pawl thawn kan biak ko si an ti, Amos in Pathian cun cumi pawl hnakin thinlung thianghlim te le dingfelzet ih a mah biak le thangthat hi a duhsawn mi a si a ti. Himi laiah hin a diklo in hna an tuan, mi iksik an nei, mi farah pawl an namthlak, thuphanper hi an ngahnak ding a si ahcun poi an ti lo. Curuangah Bawipa in nan biaknak pawl cu ka thei lo, ka sang lo ding, dingthluklairelnak nan neih lo ah cun a ti. Amos in Israel pawl hnenah thildang hmuahhmuah hnakin dingfelnak cu a kang dahlomi tiva bangin luangsawn seh, nan lakah cumi cu Bawipa Pathian ih duhmi a si, Cutin dingfelnak nun nan neih a sile Bawipa in nan biaknak pawl hi a thei ding ih nan parah a lo thluasuah dingih a lung a awizet fawn ding tiah pathian ih simtermi cu a va sim (Amos, 5:21-24).\nIII. Tuni kan nundaan:\nKan miphun tehi vunzoh sehla kan zaten zikin zumtu khrihfa kan si ih kan nundaan hiteh pathian ih duhzawng a si maw tihi kan ruahding hmaisa ah ka duh. Thuthennak hmun ah teh ziang kan bang kan Pipu pawl san ah cun mi taa laksak fir tivek a rak umlo si khawh tuini kan san ah cun a leng ih ummi lak cu simlo Amahkhan-tawh pa (3) ih hrenmi hman kan fir thei thotho, mangbangza a si, Kan pumcawmawk hawldaan hi teh ziang abang na ti? Tulai kan ram ih a larbikmi cu ramdang feh ih “Refugee” tuah hi a si. Ramdang kan fehdaan khal hi ruah a tul hmang ka ti. Mipakhat in hitin insim: “A hmin cu kan sim lo ding pakhat nu M. Div hman a theh zo, UN zung ah refugee a dil ih hitin a dil, kan rammi cu an sual tukih in sualpi tin asim, Cucu theihpitu a tul ih a rualpi pawl a sawm, a rualpi pawl cun a silo ti an thei nan UN pawlin an sut tikah a sim phahin a tap thluahthlo ruangah, zaangfah a umtuk tin a rualpi pawl khalin an rak tahpi ve ti asi. An simmi cu UN zungah cun thuphanper thiamthiam feh a si ko an ti”. Kan dung an simmi pakhat tla cu ka theih tikah kan thin a na zet mi cu kan laimi Refugee fehduh ah mitampi nau an pai awter ti a si. Ruahngam ding hman a si lo. Cun ramdang bomnak dil in hna kan tuan kawhhran kan din. Tlawng kan din nauhak kan cawm tvk…. Cumilaiah mihrek cun tha le felten an tuan ih hrekkhat cu anmah bawmtu pawl an rat hmanah simding le hmuh ding an nei lo ih, lamzin ih lengvak mi le farah te te pawl cu paisa thawn ko khawm in ka milai an si tin an rak sim. Cupawl cu zumlotu an si bet bet lai. Kan maithu in zumtu ah kan canter thluh. Hipawl hi Pathian in a duhmi le a lungkimmi teh an si pei maw? Tihi veitampi ka ruat theu.\nTuni kan nundaan zoh tikah ramdang kan feh, kan thangso, kan nei, kan lian, inn thatha tla kan sak thei, biakinn ah tla tampi sumpai kan pek thei lai a si, Himi ka ruah tikah Israel pawlih an nundaan thawn kan bangawk ko lo maw? Kan thangso kan ti laiah kan tantami pakhat cu dingfelnak hi a si lo sawm. Mah duhdaan men ih Pathian biak men hi Pathian ih duhmi rak si sehla Israel pawl hnenah Amos a thlah lo ding. Hitin an sim: “Pakhat pa tla cu UN pawlin thu an sut ih na pa hmin an tiih tlawng le a kailo nu le pa hmin khal a thei lo si ding, a theih bikmi hmin a sim an ti. Ka pa hmin cu Pawpi, ka nu hmin cu Thlanthla (Vate hmin), Nupi na nei maw? Nei ee a, a hmin ah Vanzuang tin a sim.” An nu cu feh ding a si ih Immigration (Lahookah) zungah hmatpungtin (ID) tuah ah a buai nasa anti. Tu kan nundaan hi mah ngahnak a si ahcun pathian ih duhmi teh a si maw ti ruat loin thuphanper khal poi kan ti lo. Ziangtinsaw cuvek cun Pathian kan miphun thlunah a lung a awi thei ding. Anih cu dingfelnak duhtu Pathian a si kha theihhngilh lo ding hi a poi mawhzet a si cu.\nIV. Dingfelnak hi Ziangahso Kan tul?\nKan thu thlangpi ah dingfelnak kan tul ti a si ruangah ziangruangahso dingfelnak cu kan tul ti asile…\n(i). Dingfelnak cun miphun a cawisang:\nKan Pipu san laiah laimi cu midingfelmi miphun tiih mi ih rak cawisanmi kan rak si. Tu ah cun miih hmuhsuammi le nautatmi miphun ah kan cang. Miih namthlakmi miphun sihmansehla luatnak pakhat a um cucu kan baibal in fiangten in sim. Dingnak cun kan nun a humhim a ti (Thuf. 10: 2). Dingnak cu miphun a cawisang ih a thangso ter, dingfellonak cun miphun mual apho ter (Thuf. 14: 34) ah fiangten kan hmu thei. Curuangah kan miphun in Pathian ih duhmi dingfelnak nun kan neih a si ah cun tuah mi ih ziangsiarlomi kan miphun hi cawisanmi le mi ih upat mi miphun a si leh sal ding. Dingfelnak cu miphun thangliantertu le cawisangtu a si.\n(ii). Dingfelnak cu Thluasuah donnak asi:\nLeitlun mi hmuahhmuah in thluasuah don cu kan duh cio nan thluasuah donnak ih hrampi a si mi dingfelnak nun neih cu kan zuam cio lo. Abraham cu Pathian thu a ngai ih a duhmi tuah hi nuam a ti, mi dingfel le rinsantlak a si ruangah Pathian in ti cawklo in a thluasuah. Leitlun mi hmuahhmuah ih Pa dinhmun tiang thluasuahnak a co a si (Seem. 15:6). Jesuh rori in a sim. Pathian ih duhnak le felnak hawl hmaisa uhla nan tulmi thildang hmuahhmuah cu a lo pekbet ding a si a ti (Matt. 6:33), Jesuh tongkam a si. Lennak le thluasuah cu kan duh cio nan dingnak nun neih cu kan duh lo. Curuangah Jesuh ih sim vekin dingfelnak nun kan neih cun kan ram, miphun, innsang pumpak cio in thluasuah kan dong cio ding a si. Dingfelnak cu thluasuah donnak a si.\n(iii). Dingfelnak cu pathian fa sinak a si.\nMi tampi in kei cu Khristian, zumtu ka si, tucu Pathian fate ka si zo kan ti cio. Asinan Baibal cun hitin in sim, Khrih cu a ding a si ti nan thei ko. Curuangah zokhal a dingmi atuahtu cu Pathian fate a si ti thei uh (1Jn 2: 29) a ti. Dingnak a tuah lotu cu Pathian fate, zumtu a si lo tinak a si cu. Zokhal hi Pathian fate, zumtu cu kan si cio, kan ti ko nan dingnak kan tuah lo. Pathian fate le zumtu diktak kan si ahcun dingnak tuah ding kan si. Curuangah, Pathian fate ngaingai kan sitheinak ding ah cun dingnak kan tuah a tul. Dingfelnak cu pathian fa sinak a si.\nAmos in Israel pawl hnenah dingfelnak nun neih ding a tulzia a sim (Amos 5: 21-24). Kan ram le miphun hnen khalah kan aupi ve a tul thlang a si. Kan pipu pawlih an rak neihmi dingfelnak a hlomi hi kannih nonawn pawl in an nun duhnungza cu hawl sal in kan nunpi cih a tul thlang asi. Pathian in Israel pawlih an biaknak pawl hmuahhmuah cu ka hua, ka hna a set a ti bang in tuni kan ram, kan miphun ih pathian kan biaknak pawl hi pathian ih huatmi le hnasetnak men, Pathian ih cohlan thlaklo biaknak a si ve ding hi phan a um nasa. Amos in dingthluklairelnak sawn hi a kang dahlomi tiva bangin luangsawnseh a ti bang in Kan ram, miphun, kan kawhhran, innsang le kan pumpak cio ah cui dingthluklairelnak cu a kang dahlo mi tiva bang in luang ve hram she ti hi ka thlacamnak a si. Kan miphun cawisan a si salnak ding le thluasuah kan donsal ih kan harsatnak in kan luatnak dingah le zumtu diktak Pathian fate ngaingai kan sitheinak ding hrang ahcun dingfelnak nun kan neih hmaisa a tul a si.\nTuni ih mino kan zaten a hloral ciami kan miphun ih dingfelnak cu a thar in tungding sal dingah nan zaten ka lo sawm a si. Kan ram, miphun, kawhhran, innsang le kan bulpak cio ah dingfelnak nun cu a kang dahlomi tiva bangin luang ve sawn hram seh….Amen\nNote: 29.5.2010 Sunday sun ah FBCY mino khawm ih sermon mi a si.\nVanlaikhilik Ah Na Sunmang Ret Aw\non February 4, 2012 at 3:51 pm\nTha na sa\non April 15, 2012 at 5:48 am\nAaa….siar a man hla,caan nei sehla cu ka siar sal duh,ka khop lo ee….Kan pipu nun hun thlun thei sal sehla.rin umnak.felnak le a dangdang ah…tha rori


Iran In AnRam Buai Nakah US Leh Europe Ram Pawl Puh - Chinland Today Media\nJune 23, 2009 2:31 am·0 comments\nUS President, Barack Hussein Obama cun Iran ram buainak cu leitlun mit latu bik a si tiah Iran ram hruaitu pawl a sim. Himi thuhi Iran ram thu neitu bik Ayatollah Ali khamenei in an ram President hril awknak Result cu a dikmi leh rintlak asi ti thu mipi hnenih a sim ruangah Obama in hi thuhi a simnak asi. Obama hin Iran ram buainak thu ih rawlh awk a tumlo thu a raksim zonan US rorel nak Inn sang House of Representatives cun Iran ram President hril awknak resut cu a diklo a si tiah a pawmpi lo nak thu a suah.\nIran ram thu neitu bik Ayatollah Ali Khamenei, cun Iran ram hril awknak Result cu a dikmi asiih, Himi ruangih buainak tuahtu pawlcu an thilti bansan dingin a ngen ih, himi buainak ruangih thisen suahnak leh buainak sosang a thleng asi ah cun mawh phurtu cu Opposition pawl an si ding tiah a sim. US leh Europe ram pawlcu Iran ram buaiter tu leh Opposition pawlih taw tawktu ah a puh. UK tlacu Iran hmelma tumbik a si a ti.\nIran buainak hin sosanlam a pan vivo zum a si ruangah, Palik pawlkhalin nasa zetih kilhim an tumih an khawpi Tehran leh hmundang pawimawh nakhmun ih minung pawngkhawm cu nasa zetih vuak darh leh kaihih thawngthlak an si ding tiah Tehran khawpi Palik Bawi Ahmad Reza Radan cun a sim. Himi laiah Opposition hotu Mir Hossein Mousavi leh a dungthlun pawlcun an tumtah mi an hlawhtling hlancu nawr vivo an tumthu an simve.\nIran Cozah In BBC Correspondent Dawi Suak\nTlangLeng Taih Aw


NUG hmakhua a ong vivo, ITUC in Myanmar ukhruai tuding Cozah dik ah a pom fel zo - Falam Online Media\nNUG hmakhua a ong vivo, ITUC in Myanmar ukhruai tuding Cozah dik ah a pom fel zo\nApril 20, 2021 Ni Hnem Sung\t0 Comments\nDothlennak Lam tluang dingin le Ralkap ukhruainak malh fai dingah Myanmar rampi in atufang a mamawh bikmi pakhat cu Leitlun ramtinkim le international level pawlkom tumzet pawl in NUG (National Unity Government) hi Myanmar cozah dik ih an cohlang ding hi a si.\nNUG (National Unity Government) cu Myanmar mipi cozahdik dinhmun in 2021, April 16 ah CRPH in a dinsuahmi a si ih, atuah international level a si mi ITUC (International Trade Union Confederation) cun Myanmar mipi` ukhruaitu cozahdik dinhmun ah a pom fel thu a phuang a si.\nITUC General Secretary Sharan Burrow cun “NUG cu 2020 election ih mipi` hriltlinmi nehnak cotu`i hmuihmelcuang a si ih Myanmar rampi ukhruai tuding cozahdik a si. Myanmar cozah dik a sinak cu kan nih ITUC khalin kan cohlang ih leitlunhuap pawlkom dangdang khalin cohlangve dingah kan duhsak fawn” a ti.\nအပြည်ပြည်ဆိုင်ရာ ကုန်သွယ်ရေးသမဂ္ဂအဖွဲ့ချုပ်က NUG ကို အသိအမှတ်ပြု … https://t.co/NvHuRSKPnr pic.twitter.com/iNX0YYqsey\n— FOM (@FOM66530376) April 20, 2021\nSAC ralkap cozah khal nasaten a soisel ih “Myanmar mipi that rerotu SAC ralkap cozah cu hnong rori ding an si. Ramdang cozah in SAC ralkap cozah pehzom nak ding san a um lo ih an mah thawn pehpar mi pursumnak lam khal a tawhram rorin chat ṭheh ding a si”.\n“Cutivekih hmalaknak an neilo a si cun zalennak sual rerotu mipi a rualrual ih an that rero mi kha an lungkimpi tinak a si” a ti.\nITUC pawlkom cu Myanmar cozah thar National Unity Government dinsuah a si hnu, Myanmar cozah dik ih cohlang hmasabiktu Leitlunhuap pawlkom tum pakhat a si.\nITUC (International Trade Union Confederation) cu leitlunhuap “trade union federation” pawlkom tumbik a si ih pawlkom sungtel ram 163 ihsin member 207 million neitu a si.\nAn ṭuan bikmi cu pawlkom zawngin leitlun huap “worker rights” hrang hmalaknak neitu an si ih Brussels, Belgium ih hrambun an si.\n← Kalaymyo ah Ralkap le Palik an cangvai nasa ih Lamziinpi rori khalah mi paisa an long\nASEAN meeting feh ding thu ah Thuthup puut suak →\nApril 4 zaanlam ih Tamu kahawknak UPDATE!\nApril 4, 2021 Ni Hnem Sung 0\nMin Aung Hlaing in Dothlengnak hnaihnok dan ding Zinkong dangdang a hawl vivo


Mithi Hrang Thlacam A Tul Maw? | Radio Veritas Asia\nA thizo mi pawl ih thlarau pawl hrangah hleice takih thlacam dingin in khiah sak mi ni sunglawi ni\nDuhdawtmi nulepa ulenau pawl, tui ni November 2 ni cu leitlun huapin Pawlpi in “All Souls Day” ti’n a thizo mi pawl ih thlarau pawl hrangah hleice takih thlacam dingin in khiah sak mi ni sunglawi pakhat a si. Leitlun huap cun, November 1 hi “All Saints Day” ti’n le November 2 hi “All Souls Day” ti ih khiahmi a sinan, kan kawlram ah cun kan maih ram ih umtuzia thawn kaih in November 1 thawn anaih bik mi zarhpi ni ah All Saints Day timi Mithianghlim pawl puai ni tuah a si theu.\nAll Saints Day le All Souls Day timi kan neihnak in kan Catholic zumnak hrampi pakhat a simi Mithianghlim pawl thawn pumkhat kan sinak a lang ter a si. Kan zumnak ih in zirhmi ah Catholic Pawlpi cu hmun 3 ih ummi pawl zate kommi a si. Nehnak a ngahzo tu Mithianghlim pawl umnak Vanram (The Triumphant Church), harsatnak a tuar rero lai tu thlarau pawl umnak Thianfainak Hmun/ Meikangramte (The Suffering/Expectant Church) le ral a do rero lai tu minung pawl umnak Leilungpi (The Militant Church) ti’n Pawlpi hi hmun thum ah a um (cf. CCC. #954-958). Cumi hmun thum ih ummi pawl hi Catholic Pawlpi sungah pumkhat kan si tihi kan zum le kan pom mi a si.\nTui ni cu All Souls Day timi a thi zo mi pawl ih thlarau hrang hleice takih thlacam ni a si vek in himi ni thawn pehpar in hlawmawknak kan run nei ding.\nChristian zumtu lakah minung tampi cun a thicia mi pawl hrangih thlacam cu ziang tthathnemnak a um? Kan Bible sung khal ah mithi hrang thlacam thu a um lo pi ti’n mithi hrang thlacam hi an iai lawng siloin, a fih hman an fih theu. A si ko, Protestant Bible ah cun, mithi hrang thlacam thu kan hmu thei lo; ziangruangah tile reformers timi thentheknak a rak tuah hmaisabik pawl in mithi hrang thlacamnak an pom lo tikah, mithi hrang thlacamnak thawn pehpar ih rak nganmi Bible cauk siseh, a dang Bible cauk pawl an rak hnong. Catholic Bible sung ahcun mithi hrang thlacamnak thu hi 2Maccabees 12:42-46 sungah fiang zet in kan hmu thei. Culawng siloin, Mat 12:32 sungah kan Bawipa Jesuh Khrih amah rori in, sualngaidamnak timi hi tui san lawng siloin, nehhnu san khal ah a um ti’n in rak zirh.\nA thi zo mi pawl hrangih thlacam a tul kan ti tikah, cuih a thizo mi pawl ih thlarau cu khui ah si pei an um; Vanram a thlengzo pawl hrangah le thlacamsak a tul si lo, Hell sungih a tla zo pawl hrangah le thlacamsak a sawt nawn si lo, thla kan cam sak mi thlarau pawl teh khui tawk hmun ciah ah si pei an um timi ruah ding pakhat a um. Himi thu thawn pehpar aw in, Pawlpi cun, Vanram khal silo, Hell khal silo mi Thianfainak Hmun/ Meikangramte “Purgatory” timi a um ti’n in zirh. “Purgatory” timi tongfang hi Latin tongfang “Purgatorium” ihsin a ra mi a si ih a sullam cu ‘thianfainak hmun’ ti a si. A verb form cu ‘purgare’ ‘to purge’ ‘ thianfai ter’ ti a si.\nPawlpi zirhnak CCC caukpi #1030 -1031 sungah Purgatory thuhla fiang zet in kan hmu. Pathian zangfahnak a co ih, Pathian thawn rualremnak sungah a thi nain, famkim teih thianfainak a ngah hrihlo tu pawl cu kumkhua nunnak/ vanram co ding ciacia an si. Asinain, vanram luhnak dingih lotheihlo ih a tul mi thianhlimnak an ngahnak dingah an thih hnuah thianfai an si hmasa a tul. Cuih thianfainak hmun cu ‘Purgatory’ tiah Pawlpi in hmin a pek mi a si. Himi kumkhua nunnak co dingih hrilnak a ngahzo tu pawl ih an ton dingmi thianfainak hi camsiatmi pawl ih Hell ih an ton dingmi harsatnak thawn an bangaw lo.\nChristian zumtu tampi lakah, Purgatory timi hi zumtu hmasa pawl ih rak zummi siloin RC Pawlpi in nehhnu ih a run phuahcop mi hmun pakhat a si ti’n a pommi tam pi an rak um. Cupawl in ‘Purgatory timi hi Pope Gregory (AD 540-604) san ihsi rak thok mi a si’ ti’n an ti theu. Asinain, Christian zumtu hmasa pawl ih thuanthu pawl kan zingzoi tikah, minung kan thih hnu ih kan ton dingmi ah Vanram khal silo, Hell khal silo mi, hmun phkhat a um ti an rak zum thu fiang zet in kan hmu thei. St. Augustine ih nu, St. Monica in a thih zik zawngah a fapa hnen ih a cah mi cu: ‘Missa raithawinak na tuah tikah ka thlarau run mang theu aw’ ti a si. Cun, AD. 200 kum hrawngih thahnak a rak tongtu St. Perpetua le St. Felicity ih thuhla an nganmi pawl kan zoh tik khal ah, a thicia mi pawl ih thlarau hrang thlacamnak thu fiang zet in kan hmu. Culawng siloin, ‘Catacombs’ timi hlanlai lei tangih minung an rak phumnak thlan sung kan zoh tik khalah a thi zo mi pawl hrangih thlacamnak pawl kan hmu. Himi pawl kan zoh tikah, Pope Gregory hlan ih zumtu pawl khal in Purgatory timi hmin an rak pek lo hmanah, minung kan thihhnu kan thlarau ih fehnak hmun pakhat a um ti cu an rak zum zo a si. Cuih hmun cu nehhnu ah “Purgatory” ti’n Pawlpi ih hmin a run pek mi sawn a si.\nAsile, ziangruangah kan thih hnuah thianfainak hmun kan feh a tul?\nBible sung kan zoh tikah, Pathian ih thuthennak kan ton ding mi hi ‘Particular Judgment le General Judgment’ ti’n phun hnih a um. Particular judgment timi cu pakhat cio kan thih ve ten kan ton dingmi thuthennak a si (cf. Heb. 9:27). General judgment timi cu san a cem tikih Jesuh Khrih a ratsal caan ih mizapi ih ton dingmi thuthennak a si (cf. Mt 25:31-35). Himi thu thawn pehpar in St. Augustine in ‘The City of God’ timi cabu sungah ‘mihrek khat cu sualnak hrangih tuar dingmi cawhkuannak hi an nun lai ah an tong; mihrek cu an thih hnuah an tong; mihrek cun an nun lai ah siseh an thih hnuah siseh an tong. Cule himi an ton mi hi netabik le a fekbik mi thuthennak (general judgment) hlan ih ton mi a si’ a rak ti. Curuangah kan thlarau in sualnak hrangih cawhkuannak timi thianfainak hmunih a feh hi particular judgment le general judgment karlak te ah a si. Kan thih hnu ih thianfainak hmun kan feh hi thianfainak co dingah a si. Ziangruangah tile, a thianglo mi cu Vanram thlen theih a si lo (Rev. 21:27). Cun, Rom 5:3-5 sungih kan hmuh vek in, harsat tuarnak hi thianhlimnak co dingah thil thupi pakhat a si ve. Thianfainak hmunih harsat tuarnak hi a famkim mi thianhlimnak co dingah netabik ton dingmi harsatnak a si.\nDuhdawtmi nulepa ulenau pawl, Purgatory timi thianfainak hmun hi RC Pawlpi ih phuahcop mi hmun a si lo. RC pawl lawng fehnak ding hmun khal a si lo. Pathian in a zangfahnak ruangih in tuahsakmi hmun a si. Pathian zangfahnak a co tu pawl hmuahhmuah hrangah a si. Curuangah Catholic zumtu pawl in mithi hrang thla kan cam tikah RC zumtu pawl hrang lawng siloin, Pathian zangfahnak sungih a thi zo mi pawl hmuahhmuah hrangah thla kan cam a si.\nThianfainak hmun a thleng tu thlarau pawl hi Pathian zangfahnak co tu an si ruangah lungawinak thawn an khat. Asinain, an hngahhlap zet mi hmaiton ih Pathian biak le thangthat thei an si hrih lo ruangah ruahsannak thawn a khat lai mi harsat tuartu pawl an si. Himi thlarau pawl ih an harsat tuar dingmi cawhkuannak hi ziangtluk a rei ding ti zo hman in kan thei lo. Kan theih mi cu, an cawhkuannak hrangah anmah ten zianghman an tuah thei nawn lo; ziangruangah tile thih hnuah thiltha tuah theih a si nawn lo. Kan nun sung caan hi thil tha tuah dingih Pathian ih caan in pek mi a si. Asinain, cuih thianfainak hmun ih thlarau pawl hrangah leipar a nunglai mi kanmah pawl in hnatha kan tuan sak thei; thla khal kan cam sak thei. Cucu Vancung ih um siseh, Thianfainak hmun ih um siseh, Leipar ih um siseh zumtu kan zaten Pawlpi ah pumkhat kan sinak a langter tu a si.\nDuhdawtmi nulepa ulenau pawl, mithi pawl hrang thla kan cam hi a lak a si hrimhrim lo ti hi tuini ah a thar in thagphawkawk ka duh nasa. Thianfainak hmun ih a um mi thlarau pawl hrangih thlacam a thupit zia hi leipar an nun lai ih vision timi langnak a rak hmu mi mithianghlim pawl tampi ih nunah fiang zet in kan hmu thei. A hleice in, St. Faustina, St. Peter Damien, St. Catherine of Genoa, St. John Bosco te pawl ih hmuhmi langnak ah Purgatory thawn pehpar mi Pawlpi ih zirhnak hi a dik mi a si ti a langfiang.\nCuruangah nang le kei zumtu kan si hi mi vantha ngaingai kan si. Culawng siloin, mithi hrang thlacamnak neimi zumtu kan sinak in, kan thih hnu ah zohman in in mang lo hmansehla Pawlpi in Missa raithawinak a tuah tinten kan thlarau in hngilh dahlo timi kan theihnak in kan hna in ngam ter a si. Leilung tlun kan zoh tik ah, ram khat le ram khat kan timezone a bangawklo vek in minute pakhat hman pelh lo ten Pawlpi in kan thlarau hrangah Missa raithawinak a tuah ringring timi te in kan zumnak lamzin ah hngetkhoh zet ih feh suak thei dingin lam in hruai hram seh.


Taliban Ralhraang pawl in Nunau zung hnaṭuan pawl an dawi tlung thluh | Falam Online Media\nAugust 16, 2021 Ni Hnem Sung\t0 Comments\nTaliban ralhraang pawl in asangsang ten Afghan ram an la vivo hnu ah hmun ṭhenkhat ih nunau zung hnaṭuan pawl cu hna ban san dingin le hnaṭuan nakah feh nawn lo dingin ralrin an pe.\nBank ṭhenkhat ah meithal thawn an lut ih zung hnaṭuan nunau pawl an tlun ter. An aiawh ah sungkhat naivai mipa hnaṭuantuding nan thun lut thei tiah theihternak an nei cih.\n“Kum tawkmawi hna kan ṭuan zo ih atu ah hivekih hna ban aw cu amak ka ti zet. Nan, kan mah lam in titheih kan nei lo. A cang mi cu a cang rero si ko.”\n“Hnaṭuannak hrang ah keimahten mirang ṭong le computer tham dan ka zir ih teimaknak thawn hnaṭuan ka ngah mi a si. Nan, tuahcun nunau ṭuan theih nak hnadang ka hawl ṭul si ko” tiah Azizi Bank ih hnaṭuan Noor Khatera (kum 43) cun Reuters hnen ah a sim.\nNunnak thaap rorin nunau pianvo hrang an rak sualneh mi cu Taliban ralhraang pawl an lal hnu ah thulolak ah a cang thluh.\nThe Taliban told female employees at some banks to not return to their jobs ⤵ https://t.co/714LXhCYfM\nMay thla hrawngin US ralkap pawl in Afghan ram an suahsan hnu ah Taliban ralhraang pawl cun a sangsang ten hmunram an la vivo ih August 15 ah Afghan khuapi Kabul an luhcilh ih, a tu ah President umnak zung tiang an luah zo a si.\nTaliban ralhraang pawl hin kum 1996 ihsin 2001 tiang Afghan ram an rak uk ih, cu lai ah nunau tlawngkai an siang lo. Khualeng vahsuah tikah hmel lang lo dingin nunau pawl puan an khuh ter hlei ah lengsuakvak cun sungkhat naivai mipa pakhatkhat in thlun tengteng ding tiah daan an rak tuah.\nCumicu Islam daan a si tiah an aupi ih biaknak daan tiih an kohmi cuih daan pahbaltu nunau pawl cu hremnak phunphun thawn daantatnak an nei hlei ah miṭhen cu khuatlang mipi hmai rori ah an vuak an vel ih an hrem.\nMipi hriltlinmi cozah an lal lai ah cuvek hremawknak um nawnlo dingin le nunau hnaṭuan, tlawngkai theih dingin Islamic system thawm milawmi daan kan hmang ding tiah Taliban ralhraang pawl cun an rak aupi nan, tikcucaan a thlengaw ih an lal ngaingai tikah nunau pawl cu an hnong thok lala a si.\nTuṭum rampi thuneihnak an la hnu ah ziangvek daan thawn ukhruai an tum timi thu thawn pehpar in Taliban ṭuanvonei Zabihullah Mujahid cun “Islamic system kan hmang hnu ah daan sungih um mi le pathian duhdaan in ke kan kar vivo dingih ramsung buainak zianghman a um lo ding” a ti.\n← Falam Siipin le FCMF in mipi thlun dingmi daan thar an suah\nJournalist pakhat in DVB media a mual phoh ta riar →